**Kirkkohallituksen esitys 4/2017 kirkolliskokoukselle**

DKIR/1449/00.00.00/2016

**Seurakuntavaalisäännösten tarkistaminen**

**ESITYKSEN PÄÄASIALLINEN SISÄLTÖ**

Esityksessä ehdotetaan muutoksia ja tarkennuksia eräisiin seurakuntavaaleja koskeviin säännöksiin. Seurakuntavaalien vaalipäivää ehdotetaan siirrettäväksi viikkoa myöhemmäksi, jolloin seurakuntavaalit aloitettaisiin vaalivuonna marraskuun kolmantena sunnuntaina. Ennakkoäänestyksen aloittamista ehdotetaan vastaavalla tavalla siirrettäväksi viikkoa myöhemmäksi.

Vaalilautakunnan jäsenen, vaalitoimitsijan ja vaaliavustajan kelpoisuuteen toimia tehtävässään ehdotetaan tiukennuksia. Kirkkolakiin ehdotetaan lisättäväksi säännös, joka rajoittaisi seurakuntavaaleissa ehdokkaaksi asettuvan henkilön tai hänen läheisensä osallistumisen vaalilautakunnan jäseneksi tai varajäseneksi. Kirkon vaalijärjestykseen ehdotetaan vastaavasti lisättäväksi säännös, joka rajoittaisi seurakuntavaaleissa ehdokkaaksi asettuvan henkilön tai hänen läheisensä osallistumisen vaalitoimitsijaksi tai –avustajaksi.

Kirkkolakiin ehdotetaan uutta säännöstä, jonka mukaan äänioikeutettu ei voisi vaatia oikaisua äänioikeutettujen luettelossa olevaan äänioikeutta tai äänestysaluetta koskevaan tietoonsa, jos muuttoilmoitus saapuu maistraatille myöhemmin kuin äänioikeuden määräytymistä koskevana ajankohtana. Myös äänioikeutettujen luetteloa koskeviin säännöksiin ehdotetaan tarkennuksia. Lisäksi vaalimenettelyä koskeviin säännöksiin ehdotetaan joitakin muutoksia vuoden 2014 seurakuntavaaleissa saatujen kokemusten pohjalta.

Esityksen tavoitteena on selkeyttää ja sujuvoittaa seurakuntavaalien vaalimenettelyä. Säännöksiä myös yhtenäistetään yleisen vaalilainsäädännön kanssa, mikä helpottaa säännösten tulkintaa. Lisäksi tavoitteena on selkeyttää esteellisyystilanteiden arvioimista vaaliviranomaisessa sekä turvata vaalimenettelyn puolueettomuutta. Samalla turvataan äänestäjien luottamusta vaaliviranomaisia ja vaalijärjestelmää kohtaan.

Ehdotetut kirkkolain ja kirkkojärjestyksen muutokset ehdotetaan tulevaksi voimaan mahdollisimman pian niiden hyväksymisen jälkeen. Tavoitteena on, että uusia säännöksiä sovellettaisiin vuoden 2018 seurakuntavaaleissa.

\_\_\_\_\_\_\_\_\_

**SISÄLLYS**

**ESITYKSEN PÄÄASIALLINEN SISÄLTÖ** 1

**SISÄLLYS** .2

**YLEISPERUSTELUT** .3

 **1 Johdanto**  .3

 **2 Nykytila**  .3

 **2.1 Lainsäädäntö ja käytäntö** 3

 *Seurakuntavaalien ja ennakkoäänestyksen ajankohta sekä ennakkoäänestyspaikoista*

 *päättäminen* 3

 *Vaalilautakunnan jäsenen esteellisyys* 4

 *Äänioikeutettujen luettelo seurakuntavaaleissa ja kirkkoherran välittömässä*

 *vaalissa* 4

 **2.2 Yleisen vaalilain säännökset**  5

 *Äänioikeusrekisteri* 5

 *Vaaliviranomaisen esteellisyys* 5

 **2.3 Nykytilan arviointi** 6

 *Seurakuntavaalien ajankohta* 6 *Oikaisuvaatimusoikeuden rajoittaminen muuttoilmoituksen perusteella* 6

 *Vaaliviranomaisen esteellisyys* 6 *Ennakkoäänestyksen ajankohta ja paikka sekä vaalilautakunnan toimivalta* 6

 **3 Esityksen tavoitteet ja keskeiset ehdotukset** 7

 **3.1 Tavoitteet** 7

**3.2 Keskeiset ehdotukset** 7

 **4 Esityksen vaikutukset** 8

 **4.1 Taloudelliset vaikutukset** 8

**4.2 Vaikutukset viranomaisten toimintaan** 8

**4.3 Yhteiskunnalliset vaikutukset**  8

 **5 Asian valmistelu** 8

 **5.1 Lausunnot ja niiden huomioon ottaminen** 8

 **6 Riippuvuus muista esityksistä** 9

**YKSITYISKOHTAISET PERUSTELUT** 11

 **1 Säädösehdotusten perustelut** 11

 **1.1 Kirkkolain muutosehdotuksen perustelut**  11

 **1.2 Kirkon vaalijärjestyksen muutosehdotuksen perustelut** 13

 **2 Voimaantulo** 14

 **3 Suhde perustuslakiin ja säätämisjärjestys** 14

**SÄÄDÖSEHDOTUKSET** 16

 **1 Laki kirkkolain muuttamisesta** 16

 **2 Kirkolliskokouksen päätös kirkon vaalijärjestyksen muuttamisesta** 18

**LIITTEET**

**RINNAKKAISTEKSTIT** 21

 **1 Laki kirkkolain muuttamisesta** 21

 **2 Kirkolliskokouksen päätös kirkon vaalijärjestyksen muuttamisesta** 24

**YLEISPERUSTELUT**

**1 Johdanto**

Vuoden 2014 seurakuntavaalien yhteydessä sovellettiin ensimmäistä kertaa nykyistä kirkon vaalijärjestystä (416/2014). Vaikka vaaleja koskevia säännöksiä kehitettiin uudistuksessa vaalilain (714/1998) pohjalta, säännöksissä on otettu huomioon kirkollisten vaalien omia erityispiirteitä. Joiltakin osin tämä on kuitenkin aiheuttanut säännösten tulkintavaikeuksia.

Kirkolliskokouksen lakivaliokunnan mietinnössään 3/2013 korkeimman hallinto-oikeuden tekemän päätöksen pohjalta ottama kanta vaalilautakunnan jäsenen esteellisyyteen ei saanut tukea kirkon vaalisäännöksistä ja poikkesi korkeimman hallinto-oikeuden kesäkuussa 2013 tekemästä niin ikään vaalilautakunnan jäsenen esteellisyyttä koskevasta päätöksestä. Tästä syystä Kirkkohallituksen yleiskirjeessä 3/2014 jouduttiin selkeyttämään tulkintaa vaalilautakunnan jäsenen esteellisyydestä lakivaliokunnan kannasta poiketen. Sittemmin myös vaalilain säännöksiä vaalilautakuntien jäsenten esteellisyydestä on selkeytetty (HE 16/2016 vp).

Kirkolliskokous on käsitellessään edustaja-aloitetta 1/2016 seurakuntavaalikäytäntöjen kehittämisestä ja hiippakuntavaltuustoesityksiä 2/2016 ja 3/2016 seurakuntavaalien ajankohdan siirtämisestä ja sähköisestä äänioikeutettujen luettelosta antanut kirkkohallitukselle toimeksiannon muuttaa vaalisäännöksiä siten, että seurakuntavaalien vaalipäivä tulee siirtää vaalivuoden marraskuun kolmanneksi sunnuntaiksi. Samoin se on päättänyt lähettää kyseisen edustaja-aloitteen ja hiippakuntavaltuustoesitykset kirkkohallitukselle valmisteltavaksi. Lisäksi vuonna 2014 pidettyjen seurakuntavaalien jälkeen seurakuntien vaalilautakunnista annettiin palautetta vaalisäännösten kehittämiseksi. Saadun palautteen perusteella vaalisäännöksissä on joitain tarkistamistarpeita.

Sähköistä äänioikeusrekisteriä koskeva valmistelu tehdään erikseen.

**2 Nykytila**

**2.1 Lainsäädäntö ja käytäntö**

Kirkollisista vaaleista sekä vaalien toimittamisesta säädetään kirkkolain (1054/1993) lisäksi kirkon vaalijärjestyksessä.

*Seurakuntavaalien ja ennakkoäänestyksen ajankohta sekä ennakkoäänestyspaikoista päättäminen*

Seurakunnan kirkkovaltuuston tai seurakuntayhtymissä yhteisen kirkkovaltuuston ja seurakuntaneuvoston jäsenet valitaan välittömillä, salaisilla ja suhteellisilla seurakuntavaaleilla, joissa äänioikeutetuilla on yhtäläinen äänioikeus ja jotka toimitetaan joka neljäs vuosi samanaikaisesti kaikissa seurakunnissa. Seurakuntavaalit aloitetaan vaalivuonna marraskuun toisena sunnuntaina jumalanpalveluksen jälkeen, kuitenkin viimeistään kello 11, ja päätetään samana päivänä kello 20.

Jos kesken vaalikauden tapahtuu sellainen seurakuntajaotuksen muutos, ettei uusia toimielimiä voida muodostaa edellisen vaalin tuloksen perusteella, taikka jos vaaleilla valitun toimielimen jäsenten määrä laskee alle säädetyn rajan, joudutaan toimittamaan poikkeukselliset seurakuntavaalit, jonka ajankohdan tuomiokapituli määrää.

Ennakkoäänestys seurakuntavaaleissa aloitetaan lokakuun viimeistä sunnuntaita seuraavana maanantaina ja se jatkuu saman viikon perjantaihin. Äänestys tapahtuu kirkkoherranvirastossa tai seurakunnan toimistossa joka päivä kello 9–18 sekä muissa paikoissa vaalilautakunnan määrääminä aikoina. Äänioikeutettu voi käydä äänestämässä ennakkoon minkä tahansa seurakunnan ennakkoäänestyspaikassa. Sen sijaan poikkeuksellisissa seurakuntavaaleissa voidaan äänestää ennakolta vain tämän seurakunnan ennakkoäänestyspaikassa.

Käytännössä yhä enenevä määrä äänioikeutetuista käyttää seurakuntavaaleissa äänioikeuttaan ennakkoäänestyspäivinä. Vuoden 2010 vaaleissa ennakkoon äänesti 54,5 % ja vuoden 2014 vaaleissa 59,9 % kaikista äänestäneistä.

*Vaalilautakunnan jäsenen esteellisyys*

Vaalilautakunnan jäsenen esteellisyydestä ei kirkkolaissa tai kirkon vaalijärjestyksessä ole erillistä säännöstä vaan vaalilautakunnan jäseneen sovelletaan yleisiä esteellisyyttä koskevia säännöksiä eli kirkkolain 7 luvun 5 §:n ja 25 luvun 5 §:n mukaisesti hallintolain (434/2003) 28 §:ää. Siten on tulkittu, että vaalilautakunnan jäsen on esteellinen ottamaan osaa sellaisen päätöksen tekemiseen vaalilautakunnassa, joka koskee häntä itseään tai hänen läheistään tai muutoin muodostaa hallintolain 28 §:ssä säädetyn esteellisyyden. Siten jos vaalilautakunnan jäsen tai hänen läheisensä on ehdokkaana vaaleissa, hän ei voi osallistua äänestyslippujen hylkäämistä koskevaan päätöksentekoon eikä vaalin tuloksen määräämiseen taikka vaalin tuloksen vahvistamiseen. Lisäksi kirkon vaalijärjestyksessä on säädetty siitä, ettei vaaliavustajana voi toimia vaalissa ehdokkaana oleva henkilö.

Vuoden 2014 seurakuntavaalien yhteydessä vaalilautakunnan jäsenen esteellisyydestä ilmeni eri tulkintoja. Korkeimman hallinto-oikeuden antaman keskusvaalilautakunnan jäsenen esteellisyyttä koskevan ratkaisun (KHO:2013:112) mukaan yleisissä vaaleissa keskusvaalilautakunnan jäsenenä ei voi olla ehdokas eikä tämän hallintolain 28 §:n 2 momentissa määritelty läheinen. Vaasan hallinto-oikeuden antaman (25.3.2013 13/0130/3) ja korkeimman hallinto-oikeuden pysyttämän (KHO 20.6.2013 taltionro 2104) vaalilautakunnan jäsenen esteellisyyttä koskevan ratkaisun mukaan kunnallisvaaleissa ehdokkaana oleminen ei lähtökohtaisesti muodosta esteellisyysperustetta toimia vaalilautakunnan jäsenenä.

Kirkolliskokous on linjannut lakivaliokunnan näkemyksen mukaisesti, että kirkollisissa vaaleissa esteellisyyskysymyksiin tulee suhtautua samalla tavalla kuin yleisissä vaaleissa, minkä vuoksi kirkollisissa vaaleissa vaalilautakunnan jäsenen esteellisyyttä on arvioitava samoin kuin yleisten vaalien keskusvaalilautakunnan jäsenten esteellisyyttä. Seurakuntavaaleissa vaalilautakunta hoitaa kuitenkin sekä kuntien vaalilautakunnan että keskusvaalilautakunnan tehtäviä. Kun kirkkolaissa toisin kuin vaalilaissa ei erityistä säännöstä vaalilautakunnan jäsenen esteellisyydestä ole, on katsottu, että vaalissa ehdokkaana oleva tai hänen läheisensä voi toimia vaalilautakunnan jäsenenä, mutta on edellä kerrotuin tavoin esteellinen ottamaan osaa sellaisen päätöksen tekemiseen, joka koskee häntä itseään tai hänen läheistään. Vaalilautakunnan jäsenyyden lisäksi ehdokkaana oleva on voinut toimia vaalitoimitsijana (KHO 7.3.2017, taltio nro 996).

*Äänioikeutettujen luettelo seurakuntavaaleissa ja kirkkoherran välittömässä vaalissa*

Ennen vuoden 2014 kirkon vaalijärjestyksen muutosta luettelosta, johon merkitään vaaleissa äänioikeutetut henkilöt, käytettiin säännöksissä termejä vaaliluettelo ja äänivaltaisten luettelo. Kirkon vaalijärjestystä uudistettaessa seurakuntavaaleissa ja kirkkoherran välittömässä vaalissa aiemmin käytössä ollut sana vaaliluettelo sekä muissa vaaleissa käytetty äänivaltaisten luettelo on korvattu asiaa paremmin kuvaavalla ilmauksella äänioikeutettujen luettelo. Äänioikeutettujen luettelo muodostaa henkilötietolain (523/1999) tarkoittaman henkilörekisterin.

Vaaleja varten seurakunnan vaalilautakunnan ja seurakuntayhtymissä keskusvaalitoimikunnan on laadittava äänioikeutettujen luettelo, johon merkitään äänioikeutetut seurakunnan jäsenet, heidän henkilötunnuksensa, osoitteensa ja lukumääränsä sekä tarvittaessa äänestysalueensa. Luettelo pohjautuu kirkon yhteisen jäsentietojärjestelmän tietoihin. Vuoden 2014 seurakuntavaaleissa hankaluutena pidettiin sitä, että äänioikeutettujen luetteloon merkittiin myös äänioikeutetun osoitetiedot. Luetteloa tulostettaessa tämä aiheutti hyvin laajoja asiakirjoja, jolloin äänioikeuden tarkistaminen vaalipäivänä äänestyspaikalla oli hankalaa. Vaalilaissa äänioikeutetusta merkitään vaaliluetteloon hänen täydellinen nimensä ja henkilötunnuksensa sekä merkintä mahdollisesta turvakiellosta.

Seurakuntavaaleissa ja kirkkoherran välittömässä vaalissa vaalilautakunnalla on oikeus itseoikaisuna lisätä henkilö vaalia varten laadittuun äänioikeutettujen luetteloon tai merkitä henkilö äänioikeutta vailla olevaksi, jos hänet on oikeudettomasti jätetty pois äänioikeutettujen luettelosta, merkitty siihen äänioikeutta vailla olevaksi tai äänioikeutetuksi tai henkilö on liittynyt kirkon jäseneksi tai eronnut kirkon jäsenyydestä seurakuntavaaleissa elokuun 15 päivän jälkeen tai ylimääräisessä vaaleissa tai kirkkoherran välittömässä vaaleissa erikseen säädetyn äänioikeuden määräytymispäivän jälkeen. Jos vaalilautakunta katsoo, että henkilöä koskeva merkintä vaaliluettelossa on muutoin virheellinen, vaalilautakunta voi korjata virheen. Muutokset on tehtävä ennen kuin äänioikeutettujen luettelo tulee lainvoimaiseksi. Äänioikeutettujen luettelon julkisuudesta on säädetty erikseen kirkkolain 25 luvussa.

**2.2 Yleisen vaalilain säännökset**

*Äänioikeusrekisteri*

Tiedot äänioikeutetuista otetaan äänioikeusrekisteriin sellaisina kuin ne ovat väestötietojärjestelmässä 51. päivänä ennen vaalipäivää kello 24 ottaen kuitenkin ennakkoon huomioon seuraavan vuoden alusta voimaan tulevat kuntajaot. Lisäksi rekisteriin merkitään äänioikeutetuiksi ne, jotka viimeistään vaalipäivänä täyttävät 18 vuotta.

Äänioikeusrekisterin tiedoissa voi tapahtua muutoksia rekisterin perustamisen ja vaalipäivän välillä. Rekisterin tietoja on mahdollista korjata oikaisuvaatimuksin sekä itseoikaisuin 12. päivää ennen vaalipäivää kello 12:een saakka. Mainitun ajankohdan jälkeen äänioikeusrekisteri on lainvoimainen. Oikaisuvaatimuksen voi tehdä henkilö, joka katsoo, että hänet on oikeudettomasti jätetty pois äänioikeusrekisteristä tai että häntä koskeva merkintä on rekisterissä virheellinen (vaalilaki 24 §). Väestörekisterikeskus ja maistraatti voi itseoikaisuin lisätä henkilön äänioikeusrekisteriin tai merkitä hänet äänioikeutta vailla olevaksi taikka korjata häntä koskevan virheellisen merkinnän (vaalilaki 26 §).

Osa äänioikeusrekisterin tiedoista on luonteeltaan sellaisia, että ne jäävät äänioikeusrekisteriin 51. päivää ennen vaalipäivää tilanteen mukaisina. Tällaisia tietoja ovat äänioikeutetun vaalipiiriä, kotikuntaa, äänestysaluetta ja äänestyspaikkaa koskevat tiedot, jotka ratkeavat henkilön kotikuntalaissa tarkoitetun kotikunnan ja siellä olevan asuinpaikan mukaan. Henkilön kotikuntaa ja asuinpaikkaa koskevat tiedot ovat lähtökohtaisesti riippuvaisia henkilön tekemästä muuttoilmoituksesta. Jotta muutto ja kotikunnan vaihtuminen ehtivät tulla otetuksi huomioon äänioikeusrekisteriin, tulee muuttoilmoitus olla perillä maistraatissa 51. päivänä ennen virka-ajan päättymistä. Ratkaisevaa on muuttoilmoituksen saapuminen, ei muuttopäivä. Äänioikeutetulla ei ole oikeutta tehdä oikaisuvaatimusta mainitun määräajan jälkeen saapuneen muuttoilmoituksen perusteella.

*Vaaliviranomaisen esteellisyys*

Kuntavaaleissa kunnan keskusvaalilautakunta huolehtii ehdokasasettelun viranomaistehtävistä, ennakkoäänten laskennasta, kaikkien äänten tarkastuslaskennasta sekä vaalien tuloksen vahvistamisesta ja julkaisemisesta. Sen lisäksi kunnan keskusvaalilautakunta huolehtii kaikissa vaaleissa ennakkoäänestysasiakirjojen tarkastamisesta ja sillä on yleisvastuu äänestysjärjestelyistä kunnan alueella. Vaalilain mukaan jäsen tai varajäsen, joka keskusvaalilautakunnalle toimitetun ehdokashakemuksen mukaan on asetettu puolueen tai valitsijayhdistyksen ehdokkaaksi, ei voi osallistua keskusvaalilautakunnan työskentelyyn kyseisissä vaaleissa.

Vaalilautakunta huolehtii vaalipäivän äänestyksen toimittamisesta äänestysalueen äänestyspaikassa ja äänestyksen päätyttyä alustavasta ääntenlaskennasta.

Vaalitoimikunnan ainut tehtävä on ennakkoäänestyksen järjestäminen laitoksissa, kuten esimerkiksi sairaaloissa ja vanhusten hoitolaitoksissa sekä rangaistuslaitoksissa.

Vaalilain vaaliviranomaisia koskevaa esteellisyyssääntelyä tarkennettiin 1.6.2016 (361/2016, HE 16/2016 vp.). Lisäksi vaalilakiin lisättiin säännös vaaliviranomaisen velvollisuudesta toimia puolueettomasti. Muutosten tarkoituksena on selkeyttää esteellisyystilanteiden arvioimista ja turvata äänestäjien luottamus vaalijärjestelmää ja vaaliviranomaisia kohtaan. Vaaleissa ehdokkaana oleva henkilö ei voi olla vaalilautakunnan jäsenenä eikä varajäsenenä. Ehdokas tai hänen puolisonsa, lapsensa, sisaruksensa tai vanhempansa ei voi olla vaalitoimikunnan jäsenenä eikä varajäsenenä. Vaaleissa ehdokkaana oleva henkilö tai hänen puolisonsa, lapsensa, sisaruksensa tai vanhempansa ei voi olla ennakkoäänestyspaikassa tai kotiäänestyksessä vaalitoimitsijana eikä laitosäänestyksistä huolehtivan vaalitoimikunnan jäsenenä tai varajäsenenä. Ehdokas tai ehdokkaan lähisukulainen ei myöskään voi toimia äänestäjän avustajana äänestettäessä.

Kunnan keskusvaalilautakunnan jäsenen ja varajäsenen esteellisyyskysymykset ratkaistaan hallintolain 27–30 §:n mukaan.

**2.3 Nykytilan arviointi**

*Seurakuntavaalien ajankohta*

Seurakuntavaalien ajankohta on kirkon vaalijärjestyksen mukaan vaalivuoden marraskuun toinen sunnuntai. Samana päivänä vietetään myös isänpäivää. Nykyistä vaalipäivän ajankohtaa samaan aikaan isäpäivän kanssa on pidetty epäkohtana. Viimeksi vaalipäivän ajankohtaa tarkasteltiin kirkkohallituksen esityksessä 1/2013, mutta siihen ei tuolloin esitetty tehtäväksi muutoksia. Hiippakuntavaltuustoesityksessä 2/2016 ja 3/2016 esitetään seurakuntavaalien ajankohdan siirtämistä, jotta seurakuntavaalien vaalipäivä ei ajoittuisi isänpäiväksi.

Isänpäivän merkitys perhejuhlana on muuttunut siihen suuntaan, että perheet ja suvut viettävät isänpäivää yhdessä. Tämä koskee sekä äänestäjiä että vaalitoimitsijoita. Perheiden yhteiset juhlahetket ovat arvokkaita yhteiskunnan muuttuessa sellaiseksi, jossa arki ja pyhä erottuvat toisistaan entistä heikommin. Seurakunnissa on ollut vaikea löytää isänpäivänä riittävä määrä vaalitoimitsijoita. Päällekkäisyys haittaa myös monien seurakuntalaisten osallistumista äänestykseen, koska vaalipäivänä ollaan perheiden ja sukujen kanssa koolla ja mahdollisesti myös eri paikkakunnalla kuin missä äänestyspaikka sijaitsee.

*Oikaisuvaatimusoikeuden rajoittaminen muuttoilmoituksen perusteella*

Vaalilaissa oikaisuvaatimuksen käyttöalaa on rajoitettu muuttoilmoituksen perusteella. Voimassa olevassa kirkkolaissa ei ole vaalilakia vastaavaa säännöstä oikaisuvaatimusoikeuden rajoittamisesta. Koska oikaisuvaatimuksen rajoittamisella on merkitystä henkilön tosiasiallisen äänestysoikeuden käyttämisen kannalta, on tarkoituksenmukaista, että kirkkolaissa säädettäisiin vaalilakia vastaavasti oikaisuvaatimusoikeuden rajoittamisesta muuttoilmoituksen perusteella.

*Vaaliviranomaisen esteellisyys*

Kirkollisessa lainsäädännössä ei ole rajoitettu seurakuntavaaleissa ehdokkaaksi asettuvan henkilön tai hänen läheisensä osallistumista vaalilautakunnan jäseneksi. Ehdokkaana oleva henkilö ei nykysääntelyn mukaan saa kuitenkaan avustaa äänestäjää äänestämistilanteessa. Vaaliviranomaisten esteellisyyttä koskevan sääntelyn arviointi on osoittautunut tarpeelliseksi vuoden 2014 seurakuntavaalien jälkeen, koska edellisissä vaaleissa ilmeni erilaisia tulkintoja vaaliviranomaisten esteellisyydestä. Kirkkohallitukseen on aiempien vaalien yhteydessä tullut palautetta siitä, että vaalitoimitsijana on kotiäänestyksessä saattanut toimia vaalissa ehdokkaana ollut henkilö tai hänen läheisensä, jolloin äänestäjä on voinut kokea painetta äänestää vaaleissa kyseistä vaalitoimitsijana toiminutta henkilöä tai hänen läheistään.

Myös vaalilain vaaliviranomaisia koskeviin esteellisyyssäännöksiin tehtiin tarkennuksia ja nämä muutokset tulivat voimaan 1.6.2016. Koska kirkollisissa vaaleissa esteellisyyskysymyksiin on peruteltua suhtautua samalla tavalla kuin yleisissä vaaleissa, tulisi kirkollisissa vaaleissa vaalilautakunnan jäsenen esteellisyyttä arvioida lähtökohtaisesti samalla tavoin kuin yleisten vaalien vaaliviranomaisten esteellisyyttä.

*Ennakkoäänestyksen ajankohta ja paikka sekä vaalilautakunnan toimivalta*

Edustaja-aloitteessa 1/2016 esitetään paikallisen päätösvallan lisäämistä ennakkoäänestyksessä. Ennakkoäänestyksen järjestämisen käytännön toimenpiteet tulisi aloitteen mukaan jättää seurakunnassa paikallisesti päätettäväksi. Yleisvaliokunnan mietinnössä 4/2016 pidetään tarpeellisena harkita, että seurakunta voisi päättää nykyistä vapaammin pääasiallisen ennakkoäänestyspaikkansa. Nykyisen säännöksen mukaan ennakkoäänestys on järjestettävä kirkkoherranvirastossa tai seurakuntatoimistossa koko pakollisen ennakkoäänestysajan. Pakollisia ennakkoäänestyspäiviä voisi mietinnön mukaan myös harkita siirrettäväksi päivällä eteenpäin tiistaista lauantaihin, jolloin saataisiin mukaan yksi viikonvaihteen päivä. Mietinnössä todetaan, että ennakkoäänestyspäivät ja vähimmäiskellonajat tulee kuitenkin olla kaikissa seurakunnissa yhtenäisiä yhteisen vaalitiedottamisen ja sekaannusten välttämisten vuoksi.

Kustannusten välttämiseksi pakollisia ennakkoäänestyspäiviä tuskin voidaan seurakuntavaaleissa lisätä. Ennakkoäänestyksen ajankohdan siirtämistä päivällä eteenpäin tiistaista lauantaihin ei arvioida tuovan lisäarvoa nykysääntelyyn nähden. Varsinaisen vaalipäivän siirtäminen isänpäivää seuraavaan sunnuntaihin parantaa niiden äänioikeutettujen mahdollisuutta käyttää äänioikeuttaan, joille arkipäiviksi sijoittuvat ennakkoäänestyspäivät eivät sovellu. Myös käytännön syyt puoltavat nykyisen ennakkoäänestysajankohdan säilyttämistä, koska vaalitoimitsijoita voi olla haastavampi saada, jos viimeinen ennakkoäänestyspäivä on viikonvaihteessa.

Ennakkoäänestyspaikat eivät voi puolestaan olla täysin vaalilautakunnan määräysvallassa. Ennakkoäänestyksessä on kyse valtakunnallisesta mahdollisuudesta äänestää, joten on tärkeää, että paikkakunnalla vierailevakin tietää, mistä ennakkoäänestyspaikka löytyy. Nykysääntelyn mukaan vaalilautakunta voi päättää ennakkoäänestyksen järjestämisestä myös muissa paikoissa kuin kirkkoherranvirastoissa tai seurakunnan toimistoissa vaalilautakunnan määrääminä aikoina. Nykysääntely ei siten rajoita ennakkoäänestyksen jatkamista kello 18 pidempään taikka ennakkoäänestyksen järjestämistä esimerkiksi kauppakeskuksessa. Vaalilautakunnan toimivaltaa ennakkoäänestyspaikkojen määräämisessä ei edellä mainituista syistä ehdoteta laajennettavaksi.

**3 Esityksen tavoitteet ja keskeiset ehdotukset**

**3.1 Tavoitteet**

Esityksen tavoitteena on selkeyttää ja sujuvoittaa seurakuntavaalien vaalimenettelyä. Seurakuntavaalien ajankohtaa koskevan muutoksen tavoitteena on poistaa päällekkäisyys ajankohdassa isänpäivän ja vaalipäivän välillä. Isänpäivän merkitys perheen ja suvun juhlana on vahvistunut, ja perheet viettävät silloin aikaa yhdessä.

Vaaliviranomaisten esteellisyyssääntelyn muutoksilla saatetaan vaaliviranomaisia koskeva esteellisyyssääntely yhteneväksi yleisen vaalilainsäädännön esteellisyyssääntelyn kanssa. Vaaliviranomaisten esteellisyyssääntelyä koskevien muutosten tavoitteena on selkeyttää esteellisyystilanteiden arvioimista sekä turvata vaalimenettelyn puolueettomuutta. Lisäksi tavoitteena on parantaa äänioikeutettujen luettelon tietosuojaa. Samalla turvataan äänestäjien luottamusta vaaliviranomaisia ja vaalijärjestelmää kohtaan.

**3.2 Keskeiset ehdotukset**

Seurakuntavaalien vaalipäivää ehdotetaan siirrettäväksi viikkoa myöhemmäksi, jolloin vaalipäivä olisi muu kuin isänpäivä. Seurakuntavaalit aloitettaisiin vaalivuonna marraskuun kolmantena sunnuntaina. Ennakkoäänestyksen aloittamista ehdotetaan vastaavalla tavalla siirrettäväksi viikkoa myöhemmäksi, jolloin ennakkoäänestys alkaisi marraskuun ensimmäistä sunnuntaita seuraavan maanantaina ja jatkuisi saman viikon perjantaihin.

Vaalilautakunnan jäsenen, vaalitoimitsijan ja vaaliavustajan kelpoisuuteen toimia tehtävässään ehdotetaan tiukennuksia. Kirkkolakiin ehdotetaan lisättäväksi säännös, joka rajoittaisi seurakuntavaaleissa ehdokkaaksi asettuvan henkilön tai hänen läheisensä osallistumisen vaalilautakunnan jäseneksi tai varajäseneksi. Kirkon vaalijärjestykseen ehdotetaan vastaavasti lisättäväksi säännös, joka rajoittaisi seurakuntavaaleissa ehdokkaaksi asettuvan henkilön tai hänen läheisensä osallistumisen vaalitoimitsijaksi tai –avustajaksi. Sama esteellisyys koskisi myös kotiäänestäjän itsensä valitsemaa vaaliavustajaa.

Kirkkolakiin ehdotetaan uutta säännöstä, jonka mukaan äänioikeutettu ei voisi vaatia oikaisua äänioikeutettujen luettelossa olevaan äänioikeutta tai äänestysaluetta koskevaan tietoonsa, jos muuttoilmoitus saapuu maistraatille myöhemmin kuin ehdotetun 23 luvun 12 §:n 1 tai 2 momentissa säädettynä ajankohtana.

Lisäksi äänioikeutettujen luetteloa koskevia säännöksiä ehdotetaan muutettavaksi siten, että kirkkolaissa säädettäisiin äänioikeutettujen luettelon tietosisällön lisäksi aiempaa tarkemmin sen käyttötarkoituksesta, säilytysajoista sekä julkisuudesta.

**4 Esityksen vaikutukset**

**4.1 Taloudelliset vaikutukset**

Esityksellä ei arvioida olevan taloudellisia vaikutuksia.

**4.2 Vaikutukset viranomaisten toimintaan**

Esteellisyyssääntelyn tiukentumisen myötä erityisesti pienissä seurakunnissa voi olla vaikeuksia saada riittävää määrää vaalitoimitsijoita. Toisaalta esitys selkeyttää esteellisyystilanteiden arvioimista vaaliviranomaisissa. Tulkintatilanteita helpottaviksi säännöksiksi kirkkolakiin ja kirkon vaalijärjestykseen esitetään lisättäväksi säännökset vaalilautakunnan jäsenen sekä vaalitoimitsijoiden ja vaaliavustajien kelpoisuuden rajoituksesta. Säännösten yhtenäistäminen yleisen vaalilainsäädännön kanssa myös helpottaa säännösten tapauskohtaista tulkitsemista.

Seurakuntavaalien ajankohdan muuttaminen isänpäivästä viikkoa myöhemmäksi helpottaisi todennäköisesti vaalitoimitsijoiden saamista tiukentuneidenkin esteellisyyssääntöjen jälkeen.

**4.3 Yhteiskunnalliset vaikutukset**

Esityksellä arvioidaan olevan suotuisa vaikutus seurakuntavaalien varsinaisen vaalipäivän äänestysaktiivisuuteen, kun vaalipäivä olisi muu kuin isänpäivä. Aktiivisuus saattaa lisääntyä sekä alle 18-vuotiaiden että vanhempien äänestäjien keskuudessa. Luottamuksen seurakuntavaaleja kohtaan arvioidaan myös lisääntyvän, kun vaalitoimitsijoina ja vaalilautakunnan jäseninä eivät toimi vaaliehdokkaat tai heidän läheisensä.

Muutoin esityksellä ei arvioida olevan yhteiskunnallisia vaikutuksia kuten vaikutuksia lapsiin tai sukupuolten tasa-arvoon.

**5 Asian valmistelu**

Asia on valmistelu kirkkohallituksessa virkamiestyönä. Valmistelussa on myös konsultoitu oikeusministeriön virkamiehiä. Asian valmisteluun ovat vaikuttaneet kirkolliskokouksen toimeksiannot 13.5.2016 ja 10.1.2016 sekä edustaja-aloitteen 1/2016 ja hiippakuntavaltuustoesitysten 2/2016 ja 3/2016 pohjalta asiasta laaditut yleisvaliokunnan mietinnöt 1/2016 ja 4/2016.

**5.1 Lausunnot ja niiden huomioon ottaminen**

Esitysluonnoksesta on pyydetty lausuntoa yhteensä 69 seurakunnalta ja seurakuntayhtymältä sekä tietosuojavaltuutetun toimistolta. Lisäksi ehdotusluonnosta ja palutelomaketta pidettiin avoimesti Sakastin sivulla, jolloin kaikilla seurakunnilla ja seurakuntayhtymillä oli mahdollisuus antaa luonnosesityksestä lausuntonsa.

Lausunnon jätti määräajassa 30 seurakuntaa tai seurakuntayhtymää. Lausunnoissa oltiin yksimielisiä siitä, että ehdotettu vaalipäivän siirto on onnistunut. Sen sijaan neljässä lausunnossa ei pidetty hyväksyttävänä ehdotusta, jolla vaalilautakunnan jäsenen, vaalitoimitsijan ja vaaliavustajan kelpoisuuteen toimia tehtävässään esitetään tiukennuksia. Lausunnoissa tuotiin esille, että tämä saattaa vaikeuttaa vaalitoimitsijoiden ja vaalilautakunnan jäsenten saatavuutta. Toisaalta eräässä lausunnossa myös todettiin, että esitys poistaisi ehdokkaiden mahdollista eriarvoisuutta.

Valmisteltaessa esteellisyyssäännösten tarkennuksia yleiseen vaalilakiin katsottiin, että vaalimenettelyn puolueettomuutta tulisi erityisesti pyrkiä turvaamaan, jolloin siihen kohdistuville rajoituksille ja poikkeuksille pitäisi olla erittäin vahvat ja yleisesti hyväksyttävät perusteet. Tällaisena perusteluna ei enää nykyään voida pitää sitä seikkaa, että vaalilautakuntiin saattaisi olla vaikeaa löytää riittävän taidokasta ja kokenutta henkilöstöä, jos ehdokkaita ei tarvittaessa voitaisi käyttää jäsenenä tai varajäsenenä. Vaalimenettelyn puolueettomuus on niin tärkeä vaatimus, että sen takaamiseksi pitää pystyä löytämään ratkaisut, jotka ovat myös käytännössä toteuttamiskelpoiset (HE 16/2016 vp, s. 11). Seurakuntien lausunnot eivät tältä osin aiheuta muutostarpeita, koska esityksessä pidetään esteellisyyssäännösten selkeyttä ja yhdenmukaisuutta tärkeänä elementtinä vaalimenettelyn puolueettomuuden turvaamisessa.

Tietosuojavaltuutetun toimiston antamassa lausunnossa tuodaan esille henkilötietojen suojaa ohjaava perustuslain 10 §:n 1 momentti, jonka mukaan henkilötietojen suojasta säädetään tarkemmin lailla. Samoin lausunnossa viitataan eduskunnan perustuslakivaliokunnan lausuntoihin, joissa on otettu kantaa henkilötietojen suojaa koskevan perusoikeussäännöksen kannalta tärkeistä sääntelykohteista. Lausunnossa todetaan, että henkilötietojen luovuttamisesta tulee säätää lain tasolla, jolloin myös äänioikeutettujen luettelon nähtävänä pitämisestä tulisi säätää kirkkolaissa. Lisäksi lausunnossa asetetaan kyseenalaiseksi, miksi tiedot ylipäätään on pidettävä nähtävillä ja äänioikeutettujen luettelon nähtävillä pitämisen tarkoitusta olisi hyvä tarkastella erityisesti nyt, kun Euroopan unionin yleisen tietosuoja-asetuksen sovellettavaksi tulo lähestyy.

Lausunnossa todetaan, että tietosuoja-asetuksen mukaan henkilötietojen käsittelylle tulee olla sen 6 artiklan mukainen oikeudellinen perusta. Kansallinen asetusta tarkentava lainsäädäntö on mahdollinen silloin, kun henkilötietojen käsittely perustuu 6 artiklan 1 alakohdan c ja e kohtiin. Silloin kun käytetään kansallista liikkumavaraa, kansallinen lainsäädäntö voi sisältää yksityiskohtaisempia säännöksiä asetuksen sääntöjen soveltamisen mukauttamiseksi määrittelemällä täsmällisemmin tietojenkäsittely- ja muita toimenpiteitä koskevat erityiset vaatimukset. Kun käsitellään erityisiin henkilötietoryhmiin kuuluvia tietoja (esimerkiksi tietoja henkilön uskonnollisesta vakaumuksesta), on lisäksi sovellettava jotakin 9 artiklan 2 alakohdan kohdista. Artiklan 2 alakohdan d kohtaan on otettu uskonnollisia yhteisöjä koskeva poikkeus erityisiä henkilötietoryhmiä koskevasta käsittelykiellosta. On kuitenkin syytä huomata, että tuo poikkeusperuste edellyttää asianmukaisten suojatoimien käyttämisen lisäksi, että henkilötietoja ei luovuteta yhteisön ulkopuolelle ilman rekisteröidyn suostumusta.

Lisäksi lausunnossa todetaan, että turvakiellosta seuraa viranomaisten toiminnan julkisuudesta annetun lain 24 §:n 1 momentin 31 kohtaa sovellettaessa myös ihmisen kotikuntaa koskevan tiedon pitäminen salassa. Lausunnonantajan tiedossa ei ole, voisiko turvakiellon saaneen ihmisen kotikunta käytännössä paljastua, kun nähtäisiin, minkä seurakunnan äänioikeutettujen luetteloon hänet on merkitty. Jos käsittely perustuu sellaiseen tietosuoja-asetuksen 9 artiklan alakohtaan, jossa edellytetään esimerkiksi asianmukaisia suojatoimia, jää selvitettäväksi, mitä nämä suojatoimet voisivat nähtävillä pitämisen tilanteessa olla.

Tietosuojavaltuutetun toimiston lausunnon perusteella äänioikeutettujen luetteloa koskevia säännöksiä on tarkistettu siten, että kirkkolaissa säädettäisiin myös luettelon käyttötarkoitussidonnaisuudesta sekä tietojen säilytysajasta. Lisäksi äänioikeutettujen luettelon julkisuutta koskevaa säännöstä on tarkistettu. Jos äänioikeutettujen luettelossa on merkintä turvakiellosta, henkilöä koskevat äänioikeutettujen luettelon tiedot voitaisiin antaa nähtäväksi vain henkilölle itselleen.

**6 Riippuvuus muista esityksistä**

Esitys on osittain päällekkäinen kirkkolainsäädännön kokonaisuudistusta koskevan kirkkohallituksen esityksen kanssa. Vaalipäivän siirtoa koskevat säännökset sekä äänioikeutettujen luetteloa koskeva oikaisuvaatimuksen rajoittamista koskeva säännös ja muutamat säännösten teknisluontoiset korjaukset on otettu huomioon kirkkolainsäädännön kokonaisuudistuksessa. Muutoin nyt ehdotettuja säännöksiä ei ole huomioitu. Siten tämän esityksen hyväksyminen aiheuttaa muutoksia kokonaisuudistusta koskevassa esityksessä ehdotetun kirkkolain 9 luvun 19 ja 21 §:ään ja 10 luvun 6 §:ään sekä ehdotetun kirkkojärjestyksen 9 luvun 6, 8, 19, 24, 30 ja 39 §:ään.

Oikeusministeriössä valmistellaan parhaillaan henkilötietolainsäädännön uudistusta liittyen Euroopan unionin yleiseen tietosuoja-asetukseen. Alustavien tietojen mukaan tuleva lakiehdotusluonnos valmistunee toukokuussa 2017. Siten kirkkolain 23 luvun 21 §:n 2 momenttia saatetaan joutua tarkentamaan ja 25 luvun 8 a §:n 4 momentissa olevaa viittausta henkilötietolakiin muuttamaan kirkolliskokouskäsittelyn aikana.

**YKSITYISKOHTAISET PERUSTELUT**

**1 Säädösehdotusten perustelut**

* 1. **Kirkkolain muutosehdotuksen perustelut**

23 luku. **Luottamushenkilö ja vaalit**

**19 §**. *Seurakunnan ja hiippakunnan vaalilautakunnat.* Pykälään ehdotetaan lisättäväksi uusi 4 momentti, jossa säädettäisiin vaalilautakunnan jäsenen ja varajäsenen esteellisyydestä. Seurakuntavaaleissa vaalilautakunta päättää ehdokaslistojen hyväksymisestä ja huolehtii vaalipäivän äänestyksen toimittamisesta äänestyspaikassa sekä tekee äänestyksen päätyttyä ääntenlaskentaan liittyvät päätökset. Kirkkoherran välittömässä vaalissa vaalilautakunta huolehtii vaalien toimittamisen lisäksi ääntenlaskennasta.

Vaalilautakunnan osalta on tehtävien edellyttämän korostetun luotettavuuden turvaamiseksi perusteltua rajoittaa vaalilautakunnan jäsenen kelpoisuussäännöstä niin, että ehdokas itse ja eräät ehdokkaan läheiset eivät voi olla vaalilautakunnassa. Esityksessä ehdotetaan pykälään lisättäväksi vaalilautakuntia koskeva uusi neljäs momentti, jonka mukaan ehdokas, hänen puolisonsa, lapsensa, sisaruksensa tai vanhempansa ei voi olla vaalilautakunnan jäsenenä eikä varajäsenenä. Puolisolla tarkoitetaan aviopuolisoa sekä ehdokkaan kanssa avioliiton omaisissa olosuhteissa tai rekisteröidyssä parisuhteessa elävää henkilöä.

Rajoitussäännös koskisi myös hiippakunnallisia vaaleja kuten kirkolliskokousedustajien ja hiippakuntavaltuuston jäsenten vaaleja.

**21 §.** *Äänioikeutettujen luettelo.* Pykälässä säädettäisiin äänioikeutettujen luetteloon merkittävistä henkilötiedoista. Nykyisen säännöksen mukainen osoitetieto on äänioikeutettujen luettelossa tarpeeton, koska äänioikeutettu voidaan yksilöidä jo henkilötunnuksen ja seurakuntatiedon perusteella sekä tarvittaessa tiedolla äänestysalueesta. Seurakunnittain laadittavaan äänioikeutettujen luetteloon merkittäisiin asianomaisessa vaalissa äänioikeutetut henkilöt, heidän henkilötunnuksensa sekä lukumääränsä ja tarvittaessa äänestysalueensa. Lisäksi luettelossa tulisi olla tila äänioikeuden käyttämisestä tehtäviä merkintöjä ja muistutuksia varten.

Jos äänioikeutetulla olisi niin sanottu turvakielto, myös tästä tehtäisiin merkintä seurakuntavaalien ja kirkkoherran välittömän vaalin äänioikeutettujen luetteloon. Hiippakunnallisissa vaaleissa kuten kirkolliskokousedustajien vaalissa tai hiippakuntavaltuuston jäsenten vaalissa äänioikeus pohjautuu pappisvirkaan tai luottamushenkilöasemaan.

Turvakiellosta säädetään väestötietojärjestelmästä ja väestörekisterikeskuksen varmennepalveluista annetun lain (661/2009) 36 §:ssä. Säännöksen mukaan, jos henkilöllä on perusteltu ja ilmeinen syy epäillä itsensä tai perheensä terveyden tai turvallisuuden tulevan uhatuksi, väestötietojärjestelmään voidaan hakemuksesta tallettaa turvakielto. Kun turvakielto on talletettu järjestelmään, kiellon kohteena olevan henkilön kotikunta, asuinpaikka, osoite ja muu yhteystieto saadaan luovuttaa vain sellaiselle viranomaiselle, jonka oikeus näiden tietojen käsittelyyn perustuu laissa tai sen nojalla säädetyn tai määrätyn kiellon kohteena olevan henkilön oikeutta tai velvollisuutta koskevan tehtävän, toimenpiteen tai toimeksiannon hoitamiseen. Äänioikeutettujen luettelon julkisuutta koskevaan kirkkolain 25 luvun 8 a §:ään ehdotetaan lisäksi säännöstä siitä, että tarkastusta varten turvakiellon alaisia tietoja voidaan antaa nähtäväksi vain sille henkilölle, jota tiedot koskevat.

Pykälään ehdotetaan uutta 2 momenttia, jossa säädettäisiin äänioikeutettujen luettelon käyttötarkoituksesta. Lähtökohtaisesti henkilörekisteriä kuten äänioikeutettujen luetteloa saa käyttää vain siihen tarkoitukseen, jota varten se on muodostettu. Siten luetteloa tulisi käyttää vain kulloinkin kyseessä olevan vaalin toimittamiseen. Käytännössä äänioikeutettujen luettelon tietoja on kuitenkin käytetty tilastointitarkoituksiin. Lisäksi saattaa olla tarve käyttää tietoja tieteellisessä tutkimuksessa. Tästä syystä on tarkoituksenmukaista säätää siitä, että äänioikeutettujen luettelon tietoja voidaan käyttää tilastointitarkoituksiin ja tieteellistä tutkimustarkoitusta varten. Henkilörekisterin käyttöä tilastointiin ja tieteelliseen tutkimukseen ohjaavat lisäksi yleiset henkilötietolainsäädännön säännökset. Lähinnä sovellettaviksi tulevat tällä hetkellä voimassa olevat viranomaisten toiminnan julkisuudesta annetun lain (621/1999) 28 § sekä henkilötietolain 14 ja 15 §. Toukokuussa 2018 sovellettavaksi tulevassa Euroopan unionin yleisessä tietosuoja-asetuksessa säädetään myös henkilörekisterin tietojen käytöstä tilastointiin ja tutkimuskäyttöön. Sinänsä äänioikeutettujen luetteloita lukuun ottamatta hiippakunnallisissa vaaleissa käytettyjä luetteloita ei säilytetä pääsääntöisesti neljää vuotta pidempää aikaa.

Ehdotetussa uudessa 3 momentissa säädettäisiin äänioikeutettujen luettelon säilyttämisestä. Seurakuntavaaleissa äänioikeutettujen luettelo muodostetaan tällä hetkellä kirkon yhteisen jäsentietojärjestelmän tiedoista keskitetysti kirkkohallituksessa jäsentietojärjestelmän tietokantaan sähköisenä rekisterinä, josta seurakunnat tulostavat seurakuntakohtaiset äänioikeutettujen luettelot. Tulostetut luettelot toimivat myös arkistotulosteina, joihin tehdään merkinnät muun muassa äänioikeuden käytöstä, oikaisuvaatimuksesta tehdystä päätöksestä sekä luettelon itseoikaisuista. Siten kirkkohallituksen muodostama sähköinen rekisteri äänioikeutettujen luetteloiden pohjarekisterinä on tarkoituksenmukaista hävittää, kun seurakuntavaalien tulos on saanut lainvoiman kaikissa seurakunnissa. Tulostettu äänioikeutettujen luettelo säilytetään määräyksen mukaan siihen saakka kunnes seuraavien seurakuntavaalien tulos on lainvoimainen.

Kirkkoherran välittömässä vaalissa äänioikeutettujen luettelo säilytetään erikseen määrätyllä tavalla neljän vuoden ajan. Arkistomääräysten mukaan hiippakunnallisissa vaaleissa äänioikeutettujen luettelot säilytetään puolestaan pysyvästi.

24 luku. **Alistaminen ja muutoksenhaku.**

**3 §.** *Oikaisuvaatimus*. Pykälän 1 momentin 6 kohdassa vaaliluettelo ehdotetaan muutettavaksi äänioikeutettujen luetteloksi.

**7 §.** *Oikaisuvaatimus- ja valitusoikeus äänioikeutettujen luettelosta.* Pykälän ehdotetaan uutta 3 momenttia, jonka mukaan äänioikeutettu ei voisi vaatia oikaisua äänioikeutettujen luettelossa olevaan äänioikeutta tai äänestysaluetta koskevaan tietoonsa, jos muuttoilmoitus saapuu maistraatille myöhemmin kuin 23 luvun 12 §:n 1 tai 2 momentissa säädettynä ajankohtana. Esimerkiksi jos äänioikeutetun muuttoilmoitus saapuu maistraatille elokuun 15. päivän jälkeen, ei muuttoilmoitus aiheuta muutosta henkilön äänioikeuteen seurakuntavaaleissa. Äänioikeutetulla henkilöllä on äänioikeus siinä seurakunnassa, jonka alueella hän väestötietojärjestelmän tietojen mukaan asuu elokuun 15. päivänä. Ratkaisevaa on siten muuttoilmoituksen saapuminen, ei muuttopäivä. Sen sijaan pelkällä äänestysalueen muuttumisella ei ole käytännössä muuta merkitystä äänestäjälle, kuin että hänen on vaalipäivänä äänestettävä aikaisemmassa (vanhassa) äänestysalueessaan. Oikaisuvaatimuksen käyttöalaa rajattaisiin vastaavalla tavalla kirkkoherran välittömissä vaaleissa.

Muutoin säännökseen ei ehdoteta muutoksia.

25 luku. **Täydentäviä säännöksiä**

**8 a §.** *Äänioikeutettujen luettelon julkisuus.* Voimassa olevaa säännöstä ehdotetaan tarkennettavaksi siltä osin, kun siinä säädetään äänioikeutettujen luettelon nähtävillä pidosta.

Pykälän 1 momenttia ehdotetaan muutettavaksi siten, että äänioikeutettujen luettelo olisi julkinen seurakunnan jäsenille sinä aikana, kun luetteloa pidetään tarkastusta varten nähtävänä. Julkisuuden rajoittaminen seurakunnan jäseniin johtuu Euroopan unionin yleisen tietosuoja-asetuksen 9 artiklan 2 alakohdan d kohdasta. Sen on tulkittu merkitsevän sitä, että henkilötietoja käsiteltäessä on huolehdittava sekä asianmukaisista suojatoimista sekä siitä, että tietoja ei luovuteta yhteisön ulkopuolelle ilman rekisteröidyn suostumusta. Nähtävänäpitoajasta määrätään kirkon vaalijärjestyksessä. Sen 2 luvun 8 §:n mukaan seurakuntavaaleissa äänioikeutettujen luetteloa pidetään tarkistamista varten valvonnan alaisena nähtävänä kahtena peräkkäisenä päivänä vähintään neljän tunnin ajan säännöksessä määriteltynä ajankohtana.

Äänioikeutettujen luettelon nähtävillä olon tarkoituksena on antaa seurakunnan jäsenille tilaisuus tarkastaa äänioikeutta koskevia tietoja ja tehdä omaa äänioikeutta koskevia oikaisuvaatimuksia luettelossa mahdollisesti havaitsemiensa virheiden oikaisemiseksi. Yhtenä tavoitteena menettelylle on, että vaalien toimittamisen pohjana olisi mahdollisimman virheetön äänioikeutettujen luettelo. Tarkastusmahdollisuus palvelee myös yleistä luottamusta vaalitoimituksen oikeellisuuteen. Käytännössä tarkastusmahdollisuuden käyttö on vähäistä.

Vaikka seurakunnan jäsenellä on oikeus tutustua äänioikeutettujen luetteloon sen nähtävillä pitämisen ai-kana, tietojen antamista vaaliluettelosta on rajoitettu tietojen luonteen vuoksi. Nykyisin kirkon vaalijärjestyksessä oleva säännös siitä, ettei nähtävänä pidettävässä äänioikeutettujen luettelossa ole henkilötunnuksia, ehdotetaan siirrettäväksi pykälän 1 momenttiin. Lisäksi pykälään ehdotetaan lisättäväksi uusi 2 momentti, jonka mukaan sellaisen henkilön tiedot, jonka kohdalla on ehdotetussa 23 luvun 21 §:ssä tarkoitettu merkintä turvakiellosta, voitaisiin antaa tarkastusta varten nähtäväksi vain henkilölle itselleen. Turvakielto tarkoittaa käytännössä, että henkilön kotikuntaa koskeva tieto voidaan luovuttaa vain sellaiselle viranomaiselle, jonka oikeus näiden tietojen käsittelyyn perustuu lain tai sen nojalla säädetyn tai määrätyn henkilön oikeutta tai velvollisuutta koskevan tehtävän, toimenpiteen tai toimeksiannon hoitamiseen. Seurakuntavaaleissa ja kirkkoherran välittömässä vaalissa äänioikeutettujen luettelosta kuitenkin ilmenee, minkä seurakunnan ja siten myös kunnan alueella turvakiellon saanut ihminen asuu. Tästä syystä on perusteltua, että tällaisen henkilön tiedot voidaan luovuttaa nähtäväksi vain hänelle itselleen.

Muilta osin pykälään ei ehdoteta muutoksia.

* 1. **Kirkon vaalijärjestyksen muutosehdotuksen perustelut**

**3 §.** *Seurakuntavaalien ajankohta.* Seurakuntavaalien vaalipäivän ajankohtaa ehdotetaan siirrettäväksi viikkoa myöhemmäksi, jolloin vaalipäivä ei olisi päällekkäin isänpäivän kanssa. Pykälän mukaan seurakuntavaalit aloitettaisiin vaalivuonna marraskuun kolmantena sunnuntaina. Muilta osin pykälään ei ehdoteta muutoksia.

**8 §.** *Äänioikeutettujen luettelon pitäminen nähtävänä.* Pykälän 1 momentissa oleva säännös siitä, että nähtävillä olevassa äänioikeutettujen luettelossa ei ole äänioikeutettujen henkilötunnuksia ehdotetaan siirrettäväksi kirkkolain 25 luvun 8 a §:n 1 momenttiin.

**11 §.** *Ilmoituskortti.* Pykälän 3 momenttia ehdotetaan muutettavaksi siten, että ilmoituskortin lähettämisaikaa pidennettäisiin aiemmasta 24. päivästä 30. päivään ennen vaalia. Muutoksen taustalla ovat kokemukset vuoden 2014 seurakuntavaaleista, jolloin osa ilmoituskorteista saavutti äänioikeutetun vasta ennakkoäänestysviikolla tai jopa ennakkoäänestysviikon jo päätyttyä. Lisäksi eduskunnassa on parhaillaan käsittelyssä hallituksen esitys postilain muuttamiseksi (HE 272/2016 vp), jossa ehdotetaan, että yleispalvelukirjeiden jakelu jatkuisi viitenä päivänä viikossa niillä alueilla, joissa ei ole sanomalehtien ylläpitämää jakeluverkkoa eli lehtien varhaisjakelua. Sen sijaan taajama-alueilla, joissa on tarjolla sanomalehtien varhaisjakeluverkko, laki antaisi mahdollisuuden poiketa viisipäiväisestä jakelusta ja sallisi vähintään kolmipäiväisen jakelun.

Muilta osin pykälään ei ehdoteta muutoksia.

**22 §.** *Vaalien valmisteluun liittyvät muut vaalilautakunnan päätökset.* Pykälään ehdotetaan lisättäväksi uusi 2 momentti, jossa säädettäisiin vaalitoimitsijoiden ja -avustajien kelpoisuudesta. Vaalitoimitsijana tai vaaliavustaja ei voisi toimia ehdokas tai hänen säännöksessä mainittu läheisensä.

Säännöksellä turvattaisiin vaalimenettelyn puolueettomuutta. Tärkeää on, että vaalien toimittamiseen osallistuvan vaalitoimitsijoiden tai avustajien omat intressit tai sidonnaisuudet eivät vaikuttaisi vaalien toimittamiseen. Vaalimenettelyn uskottavuuden kannalta on tärkeää, että äänestäjä voi luottaa siihen, että vaaliviranomaiset ja –avustajat toimivat puolueettomasti.

**24 §.** *Ennakkoäänestyksen ajankohta ja kuulutus ennakkoäänestyksestä.* Ehdotetun 3 §:n mukaan seurakuntavaalien ajankohta siirtyisi viikolla marraskuun kolmanteen sunnuntaihin. Vaalien uusi ajankohta vaikuttaisi myös ennakkoäänestyksen ajankohtaan. Yleisperusteluissa esiin tuoduilla perusteluilla pykälään ei ehdoteta muita muutoksia.

**27 §.** *Äänestäminen ennakkoäänestyksessä.* Ehdotetussa uudessa 22 §:n 2 momentissa säädettäisiin sekä vaalitoimitsijoiden että avustajien kelpoisuudesta tehtäväänsä. Tästä syystä voimassa olevan pykälän 3 momentin säännös siitä, että vaaliavustajana ei voi toimia vaalissa ehdokkaana oleva henkilö ehdotetaan poistettavaksi tarpeettomana.

**31 §.** *Ennakkoäänestysasiakirjojen tarkastaminen.* Pykälän 4 momentissa lähetekuori ehdotetaan korvattavaksi sanalla lähetekirje. Pykälään ei ehdoteta muita muutoksia.

**33 §.** *Kotiäänestyksessä läsnä olevat henkilöt.* Ehdotetussa uudessa 22 §:n 2 momentissa säädettäisiin avustajana toimivan henkilön kelpoisuudesta tehtäväänsä. Pykälän 3 momenttiin ehdotetaan lisättäväksi viittaus myös kyseiseen säännökseen.

**42 §.** *Äänestäminen seurakuntavaaleissa.* Ehdotetussa uudessa 22 §:n 2 momentissa säädettäisiin vaalilautakunnan valitsemien avustajien kelpoisuudesta tehtäväänsä. Sama säännös koskisi myös kotiäänestäjän valitsemaa avustajaa. Pykälään ei ehdoteta muita muutoksia.

**2 Voimaantulo**

Ehdotetut kirkkolain ja kirkkojärjestyksen muutokset ehdotetaan tulevaksi voimaan mahdollisimman pian niiden hyväksymisen jälkeen. Tavoitteena on, että uusia säännöksiä sovellettaisiin vuoden 2018 seurakuntavaaleissa.

Ehdotuksessa esitetään muutoksia myös kirkkolain äänioikeutettujen luettelon sisältöä koskeviin säännöksiin. Äänioikeutettujen luettelo on laadittava valituksen johdosta uudelleen toimitettavissa seurakuntavaaleissa ja poikkeuksellisissa seurakuntavaaleissa 55 päivää ennen vaalipäivää sekä kirkkoherran välittömässä vaalissa 55 päivää ennen ensimmäistä vaalipäivää. Tämä on otettu huomioon voimaantulosäännökseen otetussa siirtymäsäännöksessä.

**3 Suhde perustuslakiin ja säätämisjärjestys**

Esityksessä on kyse seurakuntavaaleja ja siten osittain myös kirkkoherran välitöntä vaalia koskevan säännöstön selkeyttämisestä. Perustuslain 76 §:n mukaan evankelis-luterilaisen kirkon järjestysmuodosta ja hallinnosta säädetään kirkkolaissa.

Perustuslain 10 §:n 1 momentin mukaan henkilötietojen suojasta säädetään lain tasolla. Esityksen mukaan kirkkolain 23 luvun 21 §:ssä olevaa säännöstä äänioikeutettujen luettelon tietosisällöstä muutettaisiin siten, että luetteloon ei enää merkittäisi henkilöiden osoitetietoja. Samalla säädösviittausta turvakiellon alaisista tiedoista selkeytettäisiin. Pykälään lisättäisiin myös säännös äänioikeutettujen luettelon käyttötarkoituksesta sekä luettelon säilytysajasta. Äänioikeutettujen luettelon julkisuudesta on säädetty nykyisessä kirkkolain 25 luvun 8 a §:ssä. Myös tätä säännöstä tarkistettaisiin niiden tietojen osalta, jotka voitaisiin pitää tarkastusta varten nähtävänä.

Euroopan unionin yleinen tietosuoja-asetus tulee sovellettavaksi toukokuussa 2018. Säädösehdotusta valmisteltaessa ei siten vielä ole ollut täyttä varmuutta asetuksen tulevista tulkintalinjauksista. Asetuksen 6 artiklan 1 alakohdan c kohdan mukaan henkilötietojen käsittely on mahdollista silloin, kun se on tarpeen rekisterinpitäjän lakisääteisen velvoitteen noudattamiseksi. Kirkollisten vaalien toimittaminen perustuu kirkkolakiin. Kirkkolaissa säädetty äänioikeutettujen luettelo tekee mahdolliseksi vaalien toimittamisen. Äänioikeutettujen luettelon nähtävillä olon tarkoituksena on antaa seurakunnan jäsenille tilaisuus tarkastaa luetteloa ja tehdä omaa äänioikeutta koskevia oikaisuvaatimuksia luettelossa mahdollisesti havaitsemiensa virheiden oikaisemiseksi. Säännös äänioikeutettujen luettelon nähtävänä pitämisestä turvaa siten osaltaan perustuslain 21 §:ssä ja kirkkolain 24 luvun 7 §:ssä säädetyn oikeusturvan toteutumista. Lisäksi tavoitteena on, että vaalien toimittamisen pohjana olisi mahdollisimman virheetön äänioikeutettujen luettelo. Tarkastusmahdollisuus palvelee myös yleistä luottamusta vaalitoimituksen oikeellisuuteen. Samalla säännöksessä on pyritty ottamaan huomioon tietosuoja-asetuksen 9 artiklan säännös erityisten tietoryhmien käsittelystä tietosuojavaltuutetun lausunnossa mainitulla tavalla.

Perustuslain 80 §:n mukaan yksilön oikeuksien ja velvollisuuksien perusteista tulee säätää laissa. Esityksessä ehdotetaan kirkkolain 23 luvun 19 §:ään uutta säännöstä, jolla rajoitettaisiin vaalilautakunnan jäsenten kelpoisuusehtoja. Ehdotuksen mukaan ehdokas tai hänen lähiomaisensa ei voisi toimia vaalilautakunnan jäsenenä. Kun vaalitoimitsijan tai –avustajan tehtävää ei voida pitää saman luontoisena luottamustehtävänä, kyseisten henkilöiden kelpoisuudesta säädettäisiin kirkon vaalijärjestyksessä. Esteellisyyssäännösten tavoitteena on turvata vaalimenettelyn puolueettomuutta.

Perustuslain 21 §:ssä säädetään oikeusturvasta ja sen mukaan oikeus hakea muutosta tulee turvata lailla. Ottaen huomioon voimassa oleva kirkkolain 23 luvun 12 §, jossa säädetään äänioikeudesta, sekä 24 luvun 3 §:n 1 momentin 6 kohdan sekä 7 §:n 1 ja 2 momentin ei ehdotetun jälkimmäisen pykälän uuden 3 momentin voida katsoa olevan ristiriidassa oikeusturvaa koskevan sääntelyn kanssa.

Ehdotetut säännökset eivät edellä mainituin perustein ole ristiriidassa perustuslain kanssa, joten lakiehdotus voidaan käsitellä tavallisen lain säätämisjärjestyksessä.

Edellä esitetyn perusteella annetaan kirkolliskokouksen hyväksyttäväksi seuraava kirkkolain ja kirkon vaalijärjestyksen muutosehdotus:

*Säädösehdotukset*

**Laki**

**kirkkolain muuttamisesta**

 Kirkolliskokouksen ehdotuksen ja eduskunnan päätöksen mukaisesti

*muutetaan* kirkkolain (1054/1993) 23 luvun 21 §, 24 luvun 3 §:n 1 momentin 6 kohta ja 25 luvun 8 a §, sellaisina kuin ne ovat 23 luvun 21 § ja 25 luvun 8 a § laissa 414/2014 ja 24 luvun 3 §:n 1 momentin 6 kohta laissa 797/2013, sekä

*lisätään* 23 luvun 19 §:ään, sellaisena kuin se on laissa 414/2014, uusi 4 momentti ja 24 luvun 7 §:ään, sellaisena kuin se on laissa 414/2014, uusi 3 momentti seuraavasti:

23 luku

**Luottamushenkilöt ja vaalit**

19 §

*Seurakunnan ja hiippakunnan vaalilautakunnat*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Ehdokas tai hänen puolisonsa, lapsensa, sisaruksensa tai vanhempansa ei voi olla vaalilautakunnan jäsenenä eikä varajäsenenä. Puolisolla tarkoitetaan aviopuolisoa sekä ehdokkaan kanssa avioliitonomaisissa olosuhteissa tai rekisteröidyssä parisuhteessa elävää henkilöä.

21 §

*Äänioikeutettujen luettelo*

 Äänioikeutettujen luetteloon on merkittävä kunkin äänioikeutetun täydellinen nimi ja henkilötunnus, äänioikeutettujen lukumäärä sekä tarvittaessa äänestysalue. Jos seurakuntavaaleissa ja kirkkoherran välittömässä vaalissa äänioikeutetulla on väestötietojärjestelmästä ja Väestörekisterikeskuksen varmennepalvelusta annetun lain 36 §:n tarkoitettu turvakielto, äänioikeutettujen luetteloon tulostetaan siitä merkintä. Luettelossa on oltava tila äänioikeuden käyttämisestä tehtäviä merkintöjä ja muistutuksia varten.

Äänioikeutettujen luetteloa ja siinä olevia tietoja ei saa käyttää muuhun tarkoitukseen kuin vaalin toimittamiseen. Äänioikeutettujen luettelon tietoja voidaan kuitenkin käyttää tilastointitehtäviä ja tieteellistä tutkimustehtävää varten.

Arkistotulosteena toimiva äänioikeutettujen luettelo säilytetään erikseen määrätyllä tavalla. Seurakuntavaaleissa kirkkohallitus hävittää kirkon jäsentietojärjestelmään luodun sähköisen rekisterin äänioikeutetuista, kun vaalien tulos on saanut lainvoiman.

24 luku

**Alistaminen ja muutoksenhaku**

3 §

*Oikaisuvaatimus*

Viranomaisen päätökseen tyytymätön voi tehdä, jollei tässä laissa toisin säädetä, kirjallisen oikaisuvaatimuksen seuraavasti:

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

6) kirkkoherran välittömässä vaalissa tai seurakuntavaalissa käytettävästä äänioikeutettujen luettelosta vaalilautakunnalle.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

7 §
*Oikaisuvaatimus- ja valitusoikeus äänioikeutettujen luettelosta*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ ­­­­­­­­

Jos äänioikeutetun kotikuntalaissa tarkoitettu muuttoilmoitus saapuu maistraatille myöhemmin kuin tämän lain 23 luvun 12 §:n 1 tai 2 momentissa säädettynä ajankohtana, äänioikeutettu ei tämän muuttoilmoituksen perusteella voi vaatia oikaisua äänioikeutettujen luettelossa olevaan äänioikeutta ja äänestysaluetta koskevaan tietoonsa.

25 luku

**Täydentäviä säännöksiä**

 8 a §
*Äänioikeutettujen luettelon julkisuus*

Seurakunnan jäsenellä on oikeus tutustua seurakuntavaalien ja kirkkoherran välittömän vaalin äänioikeutettujen luetteloon sinä aikana, kun äänioikeutettujen luettelo lukuun ottamatta henkilötunnuksia pidetään tarkastusta varten yleisesti nähtävänä. Äänioikeutettujen luetteloa ei saa antaa jäljennettäväksi tai kuvattavaksi eikä siitä saa antaa jäljennöksiä. Äänioikeutettujen luetteloon merkityllä on kuitenkin oikeus saada maksutta ote hänestä äänioikeutettujen luetteloon otetuista tiedoista. Sillä, joka on pyytänyt tulla otetuksi äänioikeutettujen luetteloon, on oikeus saada tieto asian käsittelyyn liittyvistä asiakirjoista siten kuin viranomaisten toiminnan julkisuudesta annetun lain 11 §:ssä säädetään.

Jos äänioikeutettujen luetteloon on merkitty henkilön kohdalle 23 luvun 21 §:ssä tarkoitettu tieto turvakiellosta, äänioikeutettujen luettelossa olevia henkilötietoja voidaan antaa tarkastusta varten nähtäväksi vain henkilölle itselleen.

Seurakuntavaalien ja kirkkoherran välittömän vaalin äänioikeutettujen luettelo on pidettävä salassa muuna kuin 1 momentissa tarkoitettuna aikana. Salassapitovelvollisuus ei estä tiedon antamista äänioikeutettujen luettelosta sille, joka tarvitsee tietoa äänioikeutensa selvittämistä varten.

Äänioikeutettujen luettelon julkisuudesta ja käsittelystä on muutoin voimassa, mitä viranomaisten toiminnan julkisuudesta annetussa laissa ja henkilötietolaissa säädetään.

\_\_\_\_\_\_\_\_\_\_

Tämä laki tulee voimaan päivänä kuuta 20 .

Jos seurakuntavaalit tai kirkkoherran välitön vaali toimitetaan ennen kuin 55 päivää on kulunut tämän lain voimaantulosta, vaalit toimitetaan noudattaen tämän lain voimaan tullessa voimassa olleita säännöksiä.

**Kirkolliskokouksen päätös kirkon vaalijärjestyksen muuttamisesta**

Kirkkohallitus esittää, että kirkolliskokous tekisi päätöksen, jolla

*muutetaan* kirkon vaalijärjestyksen (416/2014) 3, 8, 11, 24, 27 ja 31 §, 33 §:n 3 momentti ja 42 §, sekä

*lisätään* 22 §:ään uusi 2 momentti seuraavasti:

2 luku

**Seurakuntavaalit**

3 §

*Seurakuntavaalien ajankohta*

Seurakuntavaalit aloitetaan vaalivuonna marraskuun kolmantena sunnuntaina jumalanpalveluksen jälkeen, kuitenkin viimeistään kello 11, ja päätetään samana päivänä kello 20. Seurakuntavaaleissa saa äänestää ennakkoon niin kuin siitä jäljempänä säädetään.

Jos seurakuntajaon muuttaminen vaalivuotta seuraavan vuoden alusta on vireillä vaalivuoden elokuun päättyessä, tuomiokapituli voi määrätä, että vaalit toimitetaan vasta seurakuntajaon muutosta koskevan päätöksen jälkeen.

Tuomiokapituli määrää poikkeuksellisten seurakuntavaalien ajankohdan.

8 §
*Äänioikeutettujen luettelon pitäminen nähtävänä*

Äänioikeutettujen luettelo on tarkastusta varten pidettävä valvonnan alaisena nähtävänä vähintään neljän tunnin ajan kahtena luettelon tarkistamista seuraavana peräkkäisenä arkipäivänä, ei kuitenkaan lauantaina. Toisena päivistä luettelo pidetään nähtävänä kello 15–19.

Nähtävänä pitämistä koskevassa kuulutuksessa on mainittava:

1) milloin ja missä äänioikeutettujen luettelo on nähtävillä;

2) miten äänioikeutettujen luetteloa koskeva oikaisuvaatimus tehdään;

3) milloin vaalilautakunta kokoontuu käsittelemään oikaisuvaatimuksia.

Kuulutus on pantava seurakunnan ilmoitustaululle viimeistään kymmenen päivää ennen nähtävillä pitoajan alkua ja pidettävä siinä nähtävillä pitoajan päättymiseen asti. Lisäksi kuulutus on julkaistava lehdessä viimeistään viisi päivää ennen nähtävillä pitoajan alkua.

11 §
*Ilmoituskortti*

Seurakunnan jakautuessa äänestysalueisiin seurakunta laatii jokaisesta äänioikeutettujen luetteloon otetusta ilmoituskortin, jossa ovat:

1) tiedot äänioikeutetun nimestä ja äänestysalueesta sekä äänestyspaikasta vaalipäivänä ja sen osoitteesta;

2) äänioikeutetun vakituinen osoite, joka on jäsentietojärjestelmässä 6 §:ssä määrättynä päivänä;

3) tieto siitä, missä vaaleissa ilmoituskortin vastaanottajalla on äänioikeus;

4) tiedot vaalipäivästä ja ennakkoäänestyksen ajankohdasta;

5) kortin lähettäjäksi merkityn vaalilautakunnan yhteystiedot;

6) tiedot jäsentietojärjestelmästä, johon kortissa olevat tiedot perustuvat;

7) ohjeet kortin käyttämisestä ja menettelystä äänestettäessä.

Ilmoituskortti laaditaan siten, että sitä voidaan käyttää lähetekirjeenä muussa ennakkoäänestyksessä kuin kotiäänestyksessä.

Vaalilautakunta huolehtii siitä, että ilmoituskortit lähetetään viimeistään 30. päivänä ennen vaalipäivää niille äänioikeutetuille, joiden osoite on tiedossa.

22 §
*Vaalien valmisteluun liittyvät muut vaalilautakunnan päätökset*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_\_ \_ \_ \_ \_ \_ \_ \_ \_

Ehdokas tai hänen puolisonsa, lapsensa, sisaruksensa tai vanhempansa ei voi olla vaalitoimitsijana eikä avustajana. Puolisolla tarkoitetaan aviopuolisoa sekä ehdokkaan kanssa avioliitonomaisissa olosuhteissa tai rekisteröidyssä parisuhteessa elävää henkilöä.

24 §
*Ennakkoäänestyksen ajankohta ja kuulutus ennakkoäänestyksestä*

Ennakkoäänestys aloitetaan marraskuun ensimmäistä sunnuntaita seuraavana maanantaina ja se jatkuu saman viikon perjantaihin. Äänestys tapahtuu:

1) kirkkoherranvirastoissa tai seurakunnan toimistossa joka päivä kello 9–18;

2) muissa paikoissa vaalilautakunnan määrääminä aikoina.

Poikkeuksellisissa seurakuntavaaleissa voidaan äänestää ennakolta vain tämän seurakunnan ennakkoäänestyspaikassa.

Vaalilautakunnan laatima kuulutus ennakkoäänestysajoista ja -paikoista on pantava kahdeksan päivää ennen ennakkoäänestyksen alkamista seurakunnan ilmoitustaululle ja pidettävä siinä ennakkoäänestyksen päättymiseen asti, jollei 51 §:stä muuta johdu. Kuulutuksesta on ilmoitettava lehdessä viimeistään viisi päivää ennen ennakkoäänestyksen alkamista.

27 §
*Äänestäminen ennakkoäänestyksessä*

Äänestäjällä on oikeus äänestää sen seurakunnan ehdokaslistojen yhdistelmässä olevaa ehdokasta, jossa äänestäjä on merkitty äänioikeutetuksi.

Äänestäjän on merkittävä äänestyslippuun ehdokkaan numero niin selvästi, ettei voi syntyä epätietoisuutta siitä, ketä ehdokasta hän tarkoittaa. Merkintä on tehtävä äänestyssuojassa tai muutoin siten, että vaalisalaisuus säilyy.

Äänestäjän pyynnöstä vaalitoimitsijan tai vaalilautakunnan jäsenen on avustettava häntä äänestämisessä. Henkilö, jonka kyky tehdä äänestysmerkintä on oleellisesti heikentynyt, saa käyttää äänestyksessä apuna valitsemaansa avustajaa. Avustaja on velvollinen tunnollisesti noudattamaan äänestäjän tahtoa ja pitämään salassa äänestyksen yhteydessä saamansa tiedot.

31 §

*Ennakkoäänestysasiakirjojen tarkastaminen*

Vaalilautakunnalle saapuneet ennakkoäänestysasiakirjat tarkastetaan vaalikuoria avaamatta kokouksessa, joka on pidettävä siten, että vaalipäivää edeltävänä perjantaina ennen kello 16 saapuneet ennakkoäänestysasiakirjat ehditään siinä käsitellä. Määräajan jälkeen saapuneet lähetekuoret jätetään niitä avaamatta huomioon ottamatta. Määräajan jälkeen saapuneisiin kuoriin merkitään niiden saapumisajankohta.

Äänestys on jätettävä huomioon ottamatta, jos:

1) ennakkoon äänestänyttä henkilöä ei ole merkitty äänioikeutettujen luetteloon äänioikeutetuksi;

2) lähetekirje on niin puutteellinen tai epäselvä, ettei varmasti voida päätellä, kuka henkilö on äänestänyt;

3) vaalikuori on avonainen tai leimaamaton taikka siihen on tehty äänestäjää tai ehdokasta koskeva taikka muu asiaton merkintä;

4) henkilö on äänestänyt useaan kertaan.

Siitä, että äänestys on jätetty huomioon ottamatta, on tehtävä merkintä vaalilautakunnan pöytäkirjaan ja liitettävä siihen vaalikuori sisältöineen sekä lähetekirje ja -kuori.

Jos lähetekirje ja vaalikuori hyväksytään, äänioikeutettujen luetteloon merkitään, että lähetekirjeessä mainittu henkilö on äänestänyt. Samalla vaalikuoren etupuolelle tehdään merkintä, että äänestäjä on todettu äänioikeutetuksi. Hyväksytyt vaalikuoret lasketaan. Lisäksi tarkastetaan, että vaalikuorien lukumäärä on sama kuin äänioikeutettujen luetteloon äänestäneiksi merkittyjen lukumäärä. Hyväksytyt vaalikuoret on lähetekirjeistä erotettuina säilytettävä avaamattomina varmassa tallessa.

33 §

*Kotiäänestyksessä läsnä olevat henkilöt*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Avustajan käyttöön sovelletaan, mitä siitä 22 §:n 2 momentissa ja 27 §:n 3 momentissa säädetään.

42 §

*Äänestäminen seurakuntavaaleissa*

Äänestäjän on merkittävä äänestyslippuun ehdokkaan numero niin selvästi, ettei voi syntyä epätietoisuutta siitä, ketä ehdokasta hän tarkoittaa. Merkintä on tehtävä äänestyssuojassa siten, että vaalisalaisuus säilyy.

Tehtyään äänestysmerkintänsä äänestäjän tulee antaa äänestyslippu taitettuna vaalilautakunnalle leimattavaksi. Leima on lyötävä keskeltä taitetun äänestyslipun kääntöpuolelle. Äänestäjän on sen jälkeen pantava äänestyslippu vaaliuurnaan. Vaalileimasimena käytetään seurakunnan leimasinta.

Äänestäjän pyynnöstä vaalitoimitsijan tai vaalilautakunnan jäsenen on avustettava häntä äänestämisessä. Henkilö, jonka kyky tehdä äänestysmerkintä on oleellisesti heikentynyt, saa käyttää äänestyksessä apuna valitsemaansa avustajaa. Avustajaan sovelletaan, mitä vaalilautakunnan valitsemasta avustajasta 22 §:n 2 momentissa säädetään. Avustaja on velvollinen tunnollisesti noudattamaan äänestäjän tahtoa sekä pitämään salassa äänestyksen yhteydessä saamansa tiedot.

Vaalilautakunta tekee äänioikeutettujen luetteloon merkinnän siitä, että äänestäjä on käyttänyt äänioikeuttaan.

\_\_\_\_\_\_\_\_\_\_\_\_\_

 Tämä päätös tulee voimaan samana päivänä kuin kirkolliskokouksen päivänä kuuta 20 hyväksymä kirkkolain muutos, jolla muutetaan lain 23 luvun 19 ja 21 §:ää, 24 luvun 3 ja 7 §:ää sekä 25 luvun 8 a §:ää.

Helsingissä 18 päivänä huhtikuuta 2017

Arkkipiispa Kari Mäkinen

Kirkkoneuvos Pirjo Pihlaja

*Rinnakkaistekstit*

**Laki**

**kirkkolain muuttamisesta**

 Kirkolliskokouksen ehdotuksen ja eduskunnan päätöksen mukaisesti

*muutetaan* kirkkolain (1054/1993) 23 luvun 21§, 24 luvun 3 §:n 1 momentin 6 kohta ja 25 luvun 8 a §, sellaisina kuin ne ovat 23 luvun 21 § ja 25 luvun 8 a § laissa 414/2014 ja 24 luvun 3 §:n 1 momentin 6 kohta laissa 797/2013, sekä

*lisätään* 23 luvun 19 §:ään, sellaisena kuin se on laissa 414/2014, uusi 4 momentti ja 24 luvun 7 §:ään, sellaisena kuin se on laissa 414/2014, uusi 3 momentti seuraavasti:

|  |  |  |
| --- | --- | --- |
| *Voimassa oleva*  |  | *Ehdotus* |
| 23 luku**Luottamushenkilöt ja vaalit** |  | 23 luku**Luottamushenkilöt ja vaalit** |
|  |  | 19 §*Seurakunnan ja hiippakunnan vaalilautakunnat*\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ *Ehdokas tai hänen puolisonsa, lapsensa, sisaruksensa tai vanhempansa ei voi olla vaalilautakunnan jäsenenä eikä varajäsenenä. Puolisolla tarkoitetaan aviopuolisoa sekä ehdokkaan kanssa avioliitonomaisissa olosuhteissa tai rekisteröidyssä parisuhteessa elää henkilöä.*  |
| 21 § *Äänioikeutettujen luettelo*Äänioikeutettujen luetteloon on merkittävä äänioikeutetut, heidän henkilötunnuksensa, osoitteensa ja lukumääränsä sekä tarvittaessa äänestysalueensa. Osoitetta ei kuitenkaan saa merkitä äänioikeutettujen luetteloon, jos tieto on viranomaisten toiminnan julkisuudesta annetun lain 24 §:n 1 momentin 31 kohdan mukaan salassa pidettävä. Luettelossa on oltava tila äänioikeuden käyttämisestä tehtäviä merkintöjä ja muistutuksia varten. |  | 21 §*Äänioikeutettujen luettelo* Äänioikeutettujen luetteloon on merkittävä *kunkin äänioikeutetun täydellinen nimi ja henkilötunnus, äänioikeutettujen lukumäärä sekä tarvittaessa äänestysalue.* *Jos seurakuntavaaleissa ja kirkkoherran välittömässä vaalissa äänioikeutetulla on väestötietojärjestelmästä ja Väestörekisterikeskuksen varmennepalvelusta annetun lain 36 §:n tarkoitettu turvakielto, äänioikeutettujen luetteloon tulostetaan siitä merkintä.* Luettelossa on oltava tila äänioikeuden käyttämisestä tehtäviä merkintöjä ja muistutuksia varten. *Äänioikeutettujen luetteloa ja siinä olevia tietoja ei saa käyttää muuhun tarkoitukseen kuin vaalin toimittamiseen. Äänioikeutettujen luettelon tietoja voidaan kuitenkin käyttää tilastointitehtäviä ja tieteellistä tutkimustehtävää varten.* *Arkistotulosteena toimiva äänioikeutettujen luettelo säilytetään erikseen määrätyllä tavalla. Seurakuntavaaleissa kirkkohallitus hävittää kirkon jäsentietojärjestelmään luodun sähköisen rekisterin äänioikeutetuista, kun vaalien tulos on saanut lainvoiman.*  |
| 24 luku**Alistaminen ja muutoksenhaku** |  | 24 luku**Alistaminen ja muutoksenhaku** |
| 3 §*Oikaisuvaatimus*Viranomaisen päätökseen tyytymätön voi tehdä, jollei tässä laissa toisin säädetä, kirjallisen oikaisuvaatimuksen seuraavasti:\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ 6) kirkkoherran välittömässä vaalissa tai seurakuntavaalissa käytettävästä vaaliluettelosta vaalilautakunnalle. \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_  |  | 3 §*Oikaisuvaatimus*Viranomaisen päätökseen tyytymätön voi tehdä, jollei tässä laissa toisin säädetä, kirjallisen oikaisuvaatimuksen seuraavasti:\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ 6) kirkkoherran välittömässä vaalissa tai seurakuntavaalissa käytettävästä *äänioikeutettujen luettelosta* vaalilautakunnalle. \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_   |
|  |  | 7 §*Oikaisuvaatimus- ja valitusoikeus äänioikeutettujen luettelosta*\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ *Jos äänioikeutetun kotikuntalaissa tarkoitettu muuttoilmoitus saapuu maistraatille myöhemmin kuin tämän lain 23 luvun 12 §:n 1 tai 2 momentissa säädettynä ajankohtana, äänioikeutettu ei tämän muuttoilmoituksen perusteella voi vaatia oikaisua äänioikeutettujen luettelossa olevaan äänioikeutta ja äänestysaluetta koskevaan tietoonsa.*  |
| 25 luku **Täydentäviä säännöksiä** 8 a §*Äänioikeutettujen luettelon julkisuus*Jokaisella on oikeus tutustua seurakuntavaalien ja kirkkoherran välittömän vaalin äänioikeutettujen luetteloon sinä aikana, kun äänioikeutettujen luettelo pidetään yleisesti nähtävänä. Äänioikeutettujen luetteloa ei saa antaa jäljennettäväksi tai kuvattavaksi eikä siitä saa antaa jäljennöksiä. Äänioikeutettujen luetteloon merkityllä on kuitenkin oikeus saada maksutta ote hänestä äänioikeutettujen luetteloon otetuista tiedoista. Sillä, joka on pyytänyt tulla otetuksi äänioikeutettujen luetteloon, on oikeus saada tieto asian käsittelyyn liittyvistä asiakirjoista siten kuin viranomaisten toiminnan julkisuudesta annetun lain 11 §:ssä säädetään.Seurakuntavaalien ja kirkkoherran välittömän vaalin äänioikeutettujen luettelo on pidettävä salassa muuna kuin 1 momentissa tarkoitettuna aikana. Salassapitovelvollisuus ei estä tiedon antamista äänioikeutettujen luettelosta sille, joka tarvitsee tietoa äänioikeutensa selvittämistä varten.Äänioikeutettujen luettelon julkisuudesta ja käsittelystä on muutoin voimassa, mitä viranomaisten toiminnan julkisuudesta annetussa laissa ja henkilötietolaissa säädetään. |  | 25 luku **Täydentäviä säännöksiä**8 a § *Äänioikeutettujen luettelon julkisuus**Seurakunnan jäsenellä* on oikeus tutustua seurakuntavaalien ja kirkkoherran välittömän vaalin äänioikeutettujen luetteloon sinä aikana, kun äänioikeutettujen luettelo *lukuun ottamatta henkilötunnuksia* pidetään *tarkastusta varten* yleisesti nähtävänä. Äänioikeutettujen luetteloa ei saa antaa jäljennettäväksi tai kuvattavaksi eikä siitä saa antaa jäljennöksiä. Äänioikeutettujen luetteloon merkityllä on kuitenkin oikeus saada maksutta ote hänestä äänioikeutettujen luetteloon otetuista tiedoista. Sillä, joka on pyytänyt tulla otetuksi äänioikeutettujen luetteloon, on oikeus saada tieto asian käsittelyyn liittyvistä asiakirjoista siten kuin viranomaisten toiminnan julkisuudesta annetun lain 11 §:ssä säädetään.*Jos äänioikeutettujen luetteloon on merkitty henkilön kohdalle 23 luvun 21 §:ssä tarkoitettu tieto turvakiellosta, äänioikeutettujen luettelossa olevia henkilötietoja voidaan antaa tarkastusta varten nähtäväksi vain henkilölle itselleen.* Seurakuntavaalien ja kirkkoherran välittömän vaalin äänioikeutettujen luettelo on pidettävä salassa muuna kuin 1 momentissa tarkoitettuna aikana. Salassapitovelvollisuus ei estä tiedon antamista äänioikeutettujen luettelosta sille, joka tarvitsee tietoa äänioikeutensa selvittämistä varten.Äänioikeutettujen luettelon julkisuudesta ja käsittelystä on muutoin voimassa, mitä viranomaisten toiminnan julkisuudesta annetussa laissa ja henkilötietolaissa säädetään. |
|  |  | \_\_\_\_\_\_\_\_\_\_*Tämä laki tulee voimaan päivänä kuuta 20 .* *Jos seurakuntavaalit tai kirkkoherran välitön vaali toimitetaan ennen kuin 55 päivää on kulunut tämän lain voimaantulosta, vaalit toimitetaan noudattaen tämän lain voimaan tullessa voimassa olleita säännöksiä.* |
|  |  |  |

**Kirkolliskokouksen päätös kirkon vaalijärjestyksen muuttamisesta**

Kirkkohallitus esittää, että kirkolliskokous tekisi päätöksen, jolla

*muutetaan* kirkon vaalijärjestyksen (416/2014) 3, 8, 11, 24, 27 ja 31 §, 33 §:n 3 momentti ja 42 §, sekä

*lisätään* 22 §:ään uusi 2 momentti seuraavasti:

|  |  |  |
| --- | --- | --- |
| *Voimassa oleva* |  | *Ehdotus* |
| 2 luku**Seurakuntavaalit** |  | 2 luku**Seurakuntavaalit** |
| 3 §*Seurakuntavaalien ajankohta*Seurakuntavaalit aloitetaan vaalivuonna marraskuun toisena sunnuntaina jumalanpalveluksen jälkeen, kuitenkin viimeistään kello 11, ja päätetään samana päivänä kello 20. Seurakuntavaaleissa saa äänestää ennakkoon niin kuin siitä jäljempänä säädetään.Jos seurakuntajaon muuttaminen vaalivuotta seuraavan vuoden alusta on vireillä vaalivuoden elokuun päättyessä, tuomiokapituli voi määrätä, että vaalit toimitetaan vasta seurakuntajaon muutosta koskevan päätöksen jälkeen.Tuomiokapituli määrää poikkeuksellisten seurakuntavaalien ajankohdan. |  | 3 §*Seurakuntavaalien ajankohta*Seurakuntavaalit aloitetaan vaalivuonna marraskuun *kolmantena* sunnuntaina jumalanpalveluksen jälkeen, kuitenkin viimeistään kello 11, ja päätetään samana päivänä kello 20. Seurakuntavaaleissa saa äänestää ennakkoon niin kuin siitä jäljempänä säädetään. Jos seurakuntajaon muuttaminen vaalivuotta seuraavan vuoden alusta on vireillä vaalivuoden elokuun päättyessä, tuomiokapituli voi määrätä, että vaalit toimitetaan vasta seurakuntajaon muutosta koskevan päätöksen jälkeen.Tuomiokapituli määrää poikkeuksellisten seurakuntavaalien ajankohdan. |
| 8 §*Äänioikeutettujen luettelon pitäminen**nähtävänä*Äänioikeutettujen luettelo *lukuun ottamatta henkilötunnuksia* on tarkastusta varten pidettävä valvonnan alaisena nähtävänä vähintään neljän tunnin ajan kahtena luettelon tarkistamista seuraavana peräkkäisenä arkipäivänä, ei kuitenkaan lauantaina. Toisena päivistä luettelo pidetään nähtävänä kello 15–19.Nähtävillä pitämistä koskevassa kuulutuksessa on mainittava:1) milloin ja missä äänioikeutettujen luettelo on nähtävillä;2) miten äänioikeutettujen luetteloa koskeva oikaisuvaatimus tehdään;3) milloin vaalilautakunta kokoontuu käsittelemään oikaisuvaatimuksia.Kuulutus on pantava seurakunnan ilmoitustaululle viimeistään kymmenen päivää ennen nähtävillä pitoajan alkua ja pidettävä siinä nähtävillä pitoajan päättymiseen asti. Lisäksi kuulutus on julkaistava lehdessä viimeistään viisi päivää ennen nähtävillä pitoajan alkua. |  | 8 §*Äänioikeutettujen luettelon pitäminen* *nähtävänä*Äänioikeutettujen luettelo on tarkastusta varten pidettävä valvonnan alaisena nähtävänä vähintään neljän tunnin ajan kahtena luettelon tarkistamista seuraavana peräkkäisenä arkipäivänä, ei kuitenkaan lauantaina. Toisena päivistä luettelo pidetään nähtävänä kello 15–19.*Nähtävänä* pitämistä koskevassa kuulutuksessa on mainittava:1) milloin ja missä äänioikeutettujen luettelo on nähtävillä;2) miten äänioikeutettujen luetteloa koskeva oikaisuvaatimus tehdään;3) milloin vaalilautakunta kokoontuu käsittelemään oikaisuvaatimuksia.Kuulutus on pantava seurakunnan ilmoitustaululle viimeistään kymmenen päivää ennen nähtävillä pitoajan alkua ja pidettävä siinä nähtävillä pitoajan päättymiseen asti. Lisäksi kuulutus on julkaistava lehdessä viimeistään viisi päivää ennen nähtävillä pitoajan alkua.  |
| 11 §*Ilmoituskortti*Seurakunnan jakautuessa äänestysalueisiin seurakunta laatii jokaisesta äänioikeutettujen luetteloon otetusta henkilöstä ilmoituskortin, jossa ovat:1) tiedot äänioikeutetun nimestä ja äänestysalueesta sekä äänestyspaikasta vaalipäivänä ja sen osoitteesta;2) äänioikeutetun vakituinen osoite, joka on jäsentietojärjestelmässä 6 §:ssä määrättynä päivänä;3) tieto siitä, missä vaaleissa ilmoituskortin vastaanottajalla on äänioikeus;4) tiedot vaalipäivästä ja ennakkoäänestyksen ajankohdasta;5) kortin lähettäjäksi merkityn vaalilautakunnan yhteystiedot;6) tiedot jäsentietojärjestelmästä, johon kortissa olevat tiedot perustuvat;7) ohjeet kortin käyttämisestä ja menettelystä äänestettäessä.Ilmoituskortti laaditaan siten, että sitä voidaan käyttää lähetekirjeenä muussa ennakkoäänestyksessä kuin kotiäänestyksessä.Vaalilautakunta huolehtii siitä, että ilmoituskortit lähetetään viimeistään 24. päivänä ennen vaalipäivää niille äänioikeutetuille, joiden osoite on tiedossa. |  | 11 §*Ilmoituskortti*Seurakunnan jakautuessa äänestysalueisiin seurakunta laatii jokaisesta äänioikeutettujen luetteloon otetusta henkilöstä ilmoituskortin, jossa ovat:1) tiedot äänioikeutetun nimestä ja äänestysalueesta sekä äänestyspaikasta vaalipäivänä ja sen osoitteesta;2) äänioikeutetun vakituinen osoite, joka on jäsentietojärjestelmässä 6 §:ssä määrättynä päivänä; 3) tieto siitä, missä vaaleissa ilmoituskortin vastaanottajalla on äänioikeus;4) tiedot vaalipäivästä ja ennakkoäänestyksen ajankohdasta;5) kortin lähettäjäksi merkityn vaalilautakunnan yhteystiedot;6) tiedot jäsentietojärjestelmästä, johon kortissa olevat tiedot perustuvat;7) ohjeet kortin käyttämisestä ja menettelystä äänestettäessä.Ilmoituskortti laaditaan siten, että sitä voidaan käyttää lähetekirjeenä muussa ennakkoäänestyksessä kuin kotiäänestyksessä.Vaalilautakunta huolehtii siitä, että ilmoituskortit lähetetään viimeistään *30.* päivänä ennen vaalipäivää niille äänioikeutetuille, joiden osoite on tiedossa. |
|  |  | 22 § *Vaalien valmisteluun liittyvät muut vaalilautakunnan päätökset*\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ *Ehdokas tai hänen puolisonsa, lapsensa, sisaruksensa tai vanhempansa ei voi olla vaalitoimitsijana eikä avustajana. Puolisolla tarkoitetaan aviopuolisoa sekä ehdokkaan kanssa avioliitonomaisissa olosuhteissa tai rekisteröidyssä parisuhteessa elävää henkilöä.* |
| 24 §*Ennakkoäänestyksen ajankohta ja kuulutus ennakkoäänestyksestä*Ennakkoäänestys aloitetaan lokakuun viimeistä sunnuntaita seuraavana maanantaina ja se jatkuu saman viikon perjantaihin. Äänestys tapahtuu:1) kirkkoherranvirastoissa tai seurakunnan toimistossa joka päivä kello 9–18;2) muissa paikoissa vaalilautakunnan määrääminä aikoina.Poikkeuksellisissa seurakuntavaaleissa voidaan äänestää ennakolta vain tämän seurakunnan ennakkoäänestyspaikassa.Vaalilautakunnan laatima kuulutus ennakkoäänestysajoista ja -paikoista on pantava kahdeksan päivää ennen ennakkoäänestyksen alkamista seurakunnan ilmoitustaululle ja pidettävä siinä ennakkoäänestyksen päättymiseen asti, jollei 51 §:stä muuta johdu. Kuulutuksesta on ilmoitettava lehdessä viimeistään viisi päivää ennen ennakkoäänestyksen alkamista. |  | 24 § *Ennakkoäänestyksen ajankohta ja kuulutus ennakkoäänestyksestä*Ennakkoäänestys aloitetaan *marraskuun ensimmäistä sunnuntaita seuraavana maanantaina* ja se jatkuu saman viikon perjantaihin. Äänestys tapahtuu:1) kirkkoherranvirastoissa tai seurakunnan toimistossa joka päivä kello 9–18;2) muissa paikoissa vaalilautakunnan määrääminä aikoina.Poikkeuksellisissa seurakuntavaaleissa voidaan äänestää ennakolta vain tämän seurakunnan ennakkoäänestyspaikassa.Vaalilautakunnan laatima kuulutus ennakkoäänestysajoista ja -paikoista on pantava kahdeksan päivää ennen ennakkoäänestyksen alkamista seurakunnan ilmoitustaululle ja pidettävä siinä ennakkoäänestyksen päättymiseen asti, jollei 51 §:stä muuta johdu. Kuulutuksesta on ilmoitettava lehdessä viimeistään viisi päivää ennen ennakkoäänestyksen alkamista. |
| 27 §*Äänestäminen ennakkoäänestyksessä*Äänestäjällä on oikeus äänestää sen seurakunnan ehdokaslistojen yhdistelmässä olevaa ehdokasta, jossa äänestäjä on merkitty äänioikeutetuksi.Äänestäjän on merkittävä äänestyslippuun ehdokkaan numero niin selvästi, ettei voi syntyä epätietoisuutta siitä, ketä ehdokasta hän tarkoittaa. Merkintä on tehtävä äänestyssuojassa tai muutoin siten, että vaalisalaisuus säilyy.Äänestäjän pyynnöstä vaalitoimitsijan tai vaalilautakunnan jäsenen on avustettava häntä äänestämisessä. Henkilö, jonka kyky tehdä äänestysmerkintä on oleellisesti heikentynyt, saa käyttää äänestyksessä apuna valitsemaansa avustajaa. *Avustajana ei kuitenkaan saa käyttää vaaleissa ehdokkaana olevaa henkilöä.* Avustaja on velvollinen tunnollisesti noudattamaan äänestäjän tahtoa ja pitämään salassa äänestyksen yhteydessä saamansa tiedot. |  | 27 § *Äänestäminen ennakkoäänestyksessä*Äänestäjällä on oikeus äänestää sen seurakunnan ehdokaslistojen yhdistelmässä olevaa ehdokasta, jossa äänestäjä on merkitty äänioikeutetuksi.Äänestäjän on merkittävä äänestyslippuun ehdokkaan numero niin selvästi, ettei voi syntyä epätietoisuutta siitä, ketä ehdokasta hän tarkoittaa. Merkintä on tehtävä äänestyssuojassa tai muutoin siten, että vaalisalaisuus säilyy.Äänestäjän pyynnöstä vaalitoimitsijan tai vaalilautakunnan jäsenen on avustettava häntä äänestämisessä. Henkilö, jonka kyky tehdä äänestysmerkintä on oleellisesti heikentynyt, saa käyttää äänestyksessä apuna valitsemaansa avustajaa. Avustaja on velvollinen tunnollisesti noudattamaan äänestäjän tahtoa ja pitämään salassa äänestyksen yhteydessä saamansa tiedot. |
| 31 §*Ennakkoäänestysasiakirjojen tarkastaminen*Vaalilautakunnalle saapuneet ennakkoäänestysasiakirjat tarkastetaan vaalikuoria avaamatta kokouksessa, joka on pidettävä siten, että vaalipäivää edeltävänä perjantaina ennen kello 16 saapuneet ennakkoäänestysasiakirjat ehditään siinä käsitellä. Määräajan jälkeen saapuneet lähetekuoret jätetään niitä avaamatta huomioon ottamatta. Määräajan jälkeen saapuneisiin kuoriin merkitään niiden saapumisajankohta.Äänestys on jätettävä huomioon ottamatta, jos:1) ennakkoon äänestänyttä henkilöä ei ole merkitty äänioikeutettujen luetteloon äänioikeutetuksi;2) lähetekirje on niin puutteellinen tai epäselvä, ettei varmasti voida päätellä, kuka henkilö on äänestänyt;3) vaalikuori on avonainen tai leimaamaton taikka siihen on tehty äänestäjää tai ehdokasta koskeva taikka muu asiaton merkintä;4) henkilö on äänestänyt useaan kertaan.Siitä, että äänestys on jätetty huomioon ottamatta, on tehtävä merkintä vaalilautakunnan pöytäkirjaan ja liitettävä siihen vaalikuori sisältöineen sekä lähetekirje ja -kuori.Jos lähetekuori ja vaalikuori hyväksytään, äänioikeutettujen luetteloon merkitään, että lähetekirjeessä mainittu henkilö on äänestänyt. Samalla vaalikuoren etupuolelle tehdään merkintä, että äänestäjä on todettu äänioikeutetuksi. Hyväksytyt vaalikuoret lasketaan. Lisäksi tarkastetaan, että vaalikuorien lukumäärä on sama kuin äänioikeutettujen luetteloon äänestäneiksi merkittyjen lukumäärä. Hyväksytyt vaalikuoret on lähetekirjeistä erotettuina säilytettävä avaamattomina varmassa tallessa. |  | 31 § *Ennakkoäänestysasiakirjojen tarkastaminen*Vaalilautakunnalle saapuneet ennakkoäänestysasiakirjat tarkastetaan vaalikuoria avaamatta kokouksessa, joka on pidettävä siten, että vaalipäivää edeltävänä perjantaina ennen kello 16 saapuneet ennakkoäänestysasiakirjat ehditään siinä käsitellä. Määräajan jälkeen saapuneet lähetekuoret jätetään niitä avaamatta huomioon ottamatta. Määräajan jälkeen saapuneisiin kuoriin merkitään niiden saapumisajankohta.Äänestys on jätettävä huomioon ottamatta, jos:1) ennakkoon äänestänyttä henkilöä ei ole merkitty äänioikeutettujen luetteloon äänioikeutetuksi;2) lähetekirje on niin puutteellinen tai epäselvä, ettei varmasti voida päätellä, kuka henkilö on äänestänyt;3) vaalikuori on avonainen tai leimaamaton taikka siihen on tehty äänestäjää tai ehdokasta koskeva taikka muu asiaton merkintä;4) henkilö on äänestänyt useaan kertaan.Siitä, että äänestys on jätetty huomioon ottamatta, on tehtävä merkintä vaalilautakunnan pöytäkirjaan ja liitettävä siihen vaalikuori sisältöineen sekä lähetekirje ja -kuori.Jos *lähetekirje* ja vaalikuori hyväksytään, äänioikeutettujen luetteloon merkitään, että lähetekirjeessä mainittu henkilö on äänestänyt. Samalla vaalikuoren etupuolelle tehdään merkintä, että äänestäjä on todettu äänioikeutetuksi. Hyväksytyt vaalikuoret lasketaan. Lisäksi tarkastetaan, että vaalikuorien lukumäärä on sama kuin äänioikeutettujen luetteloon äänestäneiksi merkittyjen lukumäärä. Hyväksytyt vaalikuoret on lähetekirjeistä erotettuina säilytettävä avaamattomina varmassa tallessa. |
| 33 §*Kotiäänestyksessä läsnä olevat henkilöt*\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_Avustajan käyttöön sovelletaan, mitä siitä 27 §:n 3 momentissa säädetään. |  | 33 §*Kotiäänestyksessä läsnä olevat henkilöt*\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ Avustajan käyttöön sovelletaan, mitä siitä *22 §:n 2 momentissa ja* 27 §:n 3 momentissa säädetään.  |
| 42 §*Äänestäminen seurakuntavaaleissa*Äänestäjän on merkittävä äänestyslippuun ehdokkaan numero niin selvästi, ettei voi syntyä epätietoisuutta siitä, ketä ehdokasta hän tarkoittaa. Merkintä on tehtävä äänestyssuojassa siten, että vaalisalaisuus säilyy.Tehtyään äänestysmerkintänsä äänestäjän tulee antaa äänestyslippu taitettuna vaalilautakunnalle leimattavaksi. Leima on lyötävä keskeltä taitetun äänestyslipun kääntöpuolelle. Äänestäjän on sen jälkeen pantava äänestyslippu vaaliuurnaan. Vaalileimasimena käytetään seurakunnan leimasinta.Äänestäjän pyynnöstä vaalitoimitsijan tai vaalilautakunnan jäsenen on avustettava häntä äänestämisessä. Henkilö, jonka kyky tehdä äänestysmerkintä on oleellisesti heikentynyt, saa käyttää äänestyksessä apuna valitsemaansa avustajaa. Avustajana ei kuitenkaan saa käyttää vaaleissa ehdokkaana olevaa henkilöä. Avustaja on velvollinen tunnollisesti noudattamaan äänestäjän tahtoa sekä pitämään salassa äänestyksen yhteydessä saamansa tiedot.Vaalilautakunta tekee äänioikeutettujen luetteloon merkinnän siitä, että äänestäjä on käyttänyt äänioikeuttaan. |  | 42 §*Äänestäminen seurakuntavaaleissa*Äänestäjän on merkittävä äänestyslippuun ehdokkaan numero niin selvästi, ettei voi syntyä epätietoisuutta siitä, ketä ehdokasta hän tarkoittaa. Merkintä on tehtävä äänestyssuojassa siten, että vaalisalaisuus säilyy.Tehtyään äänestysmerkintänsä äänestäjän tulee antaa äänestyslippu taitettuna vaalilautakunnalle leimattavaksi. Leima on lyötävä keskeltä taitetun äänestyslipun kääntöpuolelle. Äänestäjän on sen jälkeen pantava äänestyslippu vaaliuurnaan. Vaalileimasimena käytetään seurakunnan leimasinta.Äänestäjän pyynnöstä vaalitoimitsijan tai vaalilautakunnan jäsenen on avustettava häntä äänestämisessä. Henkilö, jonka kyky tehdä äänestysmerkintä on oleellisesti heikentynyt, saa käyttää äänestyksessä apuna valitsemaansa avustajaa. *Avustajaan sovelletaan, mitä vaalilautakunnan valitsemasta avustajasta 22 §:n 2 momentissa säädetään.* Avustaja on velvollinen tunnollisesti noudattamaan äänestäjän tahtoa sekä pitämään salassa äänestyksen yhteydessä saamansa tiedot.Vaalilautakunta tekee äänioikeutettujen luetteloon merkinnän siitä, että äänestäjä on käyttänyt äänioikeuttaan. |
|  |  | \_\_\_\_\_\_\_\_\_\_\_\_\_*Tämä päätös tulee voimaan samana päivänä kuin kirkolliskokouksen päivänä kuuta 20 hyväksymä kirkkolain muutos, jolla muutetaan lain 23 luvun 19 ja 21 §:ää, 24 luvun 3 ja 7 §:ää sekä 25 luvun 8 a §:ää.*  |